Realak galdu egin du Sevillaren aurka eta lidergoa eskuratu gabe geratu da

Talde txuri-urdina irabazten hasi da Sanchez Pizjuanen, baina azkenean porrota jaso du, 3-2ko emaitzarekin.

Realak porrota jaso du Sevillaren aurka (3-2) Sanchez Pizjuanen, Santander Ligako zazpigarren jardunaldiko norgehiagokan. Ondorioz, lidergoa eskuratu ezinda geratu da talde txuri-urdina, eta bosgarren postuan dago orain, 13 punturekin, Bartzelonarekin eta Sevillarekin berdinduta.

Hasiera ezin hobea eman dio Realak neurketari, laugarren minutuan Oyarzabalek 0-1ekoa sartu baitu. Januzajek baloia lapurtu, pasea eman eta jokalari gipuzkoarrak ez du huts egin. Sevilla gaizki pasatzen ibili da, baina Nolitok partida berdindu du (1-1) 18. minutuan. Berdinketaren ostean, etxeko taldea nagusi izan da, baina ez du asmatu Moya atezainaren aurrean.

Bigarren zatiari itzel ekin dio Sevillak, eta 47. minutuan Ocamposek 2-1ekoa egin du. Maldan gora jarri zaio neurketa Imanol Alguacilek zuzentzen duen taldeari, eta Sevilla izan da jaun eta jabe. Julen Lopeteguik zuzentzen duen taldeak abagune asko izan ditu hirugarren gola sartzeko, baina ez du asmatu. Jordanen jaurtiketa, adibidez, zutoinera joan da, etxeko taldearen oso aukera argian. Ondoren, Franco 'Mudo' Vazquezek 3-1ekoa sartu du, zelairatu berritan. Norgehiagokako 87. minutuan, Portuk esperantza eman dio Realari 3-2koa eginda, baina talde txuri-urdinak ez du berdintzeko denborarik izan azken txanpan.

Fitxa teknikoa:

3 - Sevilla: Vaclik; Jesus Navas, Kounde, Diego Carlos, Reguilon; Ocampos (Pozo, 70. min), Fernando, Ever Banega (Franco Vazquez, 79. min), Oliver Torres (Jordan, 62. min), Nolito eta De Jong.

2 - Reala: Moya; Zaldua, Llorente (Merino, 46. min), Aritz Elustondo, Monreal; Zubeldia, Zurutuza (Isak, 62. min), Odegaard; Oyarzabal, Januzaj (Portu, 55. min) eta Willian Jose.

Golak: 0-1, 4. min: Oyarzalbal. 1-1, 18. min: Nolito. 2-1, 47. min: Ocampos. 3-1, 80. min: Franco Vazquez. 3-2, 87. min: Portu.

Epailea: Javier Alberola Rojas. Txartel horiak atera dizkie Odegaard (57. min) Realeko jokalariari, eta Fernando (59. min) Sevillako futbolariari.


Enpoiltzen

Argindarra edo ura lurralde aberatsetan behar gabean erabiltzen da. Petroliotik eratorri erregaiak, berdin. Mugarik ez da, nasai denean. Xuhur denean edo ezer ez denean, enpoiltze arras gutxi, noski. Materia, naturak eskaintzen duen ber, axolarik gabe baliatzen da. Edo diru iturri bilakatzen, salgarri den ber, jabetzeko eta komertzio legeak zentzu horretara moldatuz. Baita presio talde eta iruzur sarea ere.

Azken hamarkadetako gai nagusi bat bilakatu da, erregaiak nola segurtatu, gaurko bizimoldearen erritmoan, jendetza eta ekonomiaren zerbitzuko ofizialki, petrolio konpainien diru meta erraldoientzat lehenik. Petrolio erreserben benetako heina ezin segurtatua da. Espekulazioaren entretenitzea ezinbestekoa baita, sistema xutik atxikitzeko.

Erreportaje beldurgarri eta sinesgarri bat LCP frantses katean agertu da azken egunetan. Ez lirateke hogei urteren erreserbarik, erregai konbentzionalen segurtatzeko. Bi mila eta bostehun metrotara jausten dira itsasoetan, tresna erraldoien aztaparrak, erregai sakratuaren bila. Kanada aldean kasik lur axalean, hots berrehun metrotan, erreserbak badira, baina ez erabilgarriak. Orain arte izotz pean ziren lurralde zabaletan, erreserba alimaleak ere hor beha. Zoritxarrez, hotz handiegia erregaientzat, tresna egokituak asmatzeko. Eta abar.

Estatu Batuetan jada aterabidea aurkitu dute, eta petrolio arabiarrik gabe laster lasai biziko dira. Frantzian eta beste lurralde batzuetan momentuz debekatua den erregai iturri berri eta infinitu bati esker: shiste gas naturala. Ikerketa zientifiko anitzek azpimarratu dituzte hainbat arrisku larri, osagarri edo ingurumenarentzat. Beribil eta kamioi erraldoiek autobideak beteko dituzte orain arte bezala, munduko kutsaduraren mailari gorakada bat emanez, jautsi beharrean!

Zinak ez du zorrik. Jada gaurko kutsadura maila izan daiteke azken tifoien garaile. Bale. Eta oraindik txinatar ekonomia ez daiteke maila gorenean.

Gu, berriz, baratze xokoan belauniko, belar tzarrak eskuz errotik ateratzen, produktu kutsakorrik ez erabili nahiz. Gure denbora eta indarrak enpoiltzen? Mahaian bio ekoizpenak ahalaz. Denbora berean odei isil eta ilunak buru gainetik pasatzen dira, New York eta Shanghaiko kutsadurez beterik.

Erreportajetik gogoan sartu edozein petrolio barrika kopuruen proportzioak eta ekintza ekologistenak ondoan eman eta, indar enpoiltzea ez daiteke eztabaida. Debaldetan gastatze sentsazio batek gainditzen nau, beste anitzi bezala hain segur. Baita beharrik, denbora berean, plazer alimale bat sistema hortik kanpo bizi ahal izatea, neurri batean eta Alternatibaren antzeko mugimenduak sortzen ikustea, karakoilen erritmoan izanik ere.


‘Energiaren Bidea’ identifikazio marka lortu du Legazpik

Energiaren Euskal Erakundeak (EEE) Energiaren Bidea identifikazio marka sortu berri du eta Legazpiko Udalak jaso egin du jada. 2030. urtea jomugan, EEEk finkatutako estrategia energetikoaren helburuak lortzea du helburu, eta trantsizio energetikoa garatzea laguntzen duten ekimen guztiak hartuko ditu. Legazpiko Udalak energia eraginkortasuna eta energia berriztagarrien alde egindako apustua saritu dute identifikazioarekin. Udal eraikinetan energiaren kontsumoa hobetzeko egindako ahaleginak nabarmendu dituzte.

Izan ere, Energiaren Bidea identifikazio marka ematerakoan, Legazpiko udal politika energetikoak eta eraikin publikoen kudeaketari egin diete azpimarra. Hala, identifikazio markak energia hobetzeko ekimenak egin diren udal eraikinetan jarriko dituzte.

Bi motatako identifikazioak jarriko dituzte. Marka handiagoa ipiniko dute energia kontsumoa hobetzeko ekimen handiagoak egin diren eraikinetan, hala nola udaletxean, Bikuña kiroldegian, kultur etxean, Gizarte Zentroan eta Agirretxeberri etxean Doinua musika eskolaren egoitza.

Ekintza txikiagoak egin dituzten erakinetan, berriz, identifikazio marka txikiagoak ipiniko dituzte: Euskaltegian, Helduen Hezkuntza zentroan, Arantzazuko haurreskolan, Haztegi ikastolan eta San Juan haurreskolan.


III. Kirol Eguna egingo da zapatuan

Aurreko edizioek herritarren artean izan duten harrera ezin hobea ikusita, Kirol Eguna ospatuko da berriz larunbat honetan herriko hainbat gunetan, kirol ezberdinak ezagutu eta praktikatzeko.

Alkarrekin Soraluze Eginez prozesuan baitan lanean diharduen Kirol Batzordeak III. Kirol Eguna antolatu du larunbat honetan, maiatzak 27, goizeko 10:30etik aurrera.

EGITARAUA

10:30-13:00: Piraguismoa, ibaian.

11:00-14:00: Rokodromoa eta tirolina, Plaza Zaharrean.

11:00-13:00: Slackline, Plaza Zaharrean.

11:15: Running saioa, Ritxar Fernandezekin, Zubi Nagusian.

12:30: Spining-a, Zubi Nagusian.


Berango argindar barik gelditu da goizaldean 10 minutuz

Iberdrolak Berangon duen azpiestazio elektrikoan izandako matxura dela medio, udalerriko auzokideak argi barik gelditu dira gaur goizean, Europa Press-ek zabaldu duenez. Herrizaingo Sailak emandako informazioaren arabera, goizeko 4:30ak aldera hainbat berangoztarrek deitu dute Ertzaintzara herrian izandako itzaltzearen eta azpiestazio elektrikoaren inguruan zebilen ke ilunaren berri emateko. Poliziek Iberdrolarekin jarri dira harremanetan eta elektrizitate enpresak baieztatu die matxura izan dela, gainera jada konponduta egon dena. 4:40ak aldera, argindarra bueltatu da Berangoko etxeetara. Ildo horretan, Iberdrolak jakinarazi du bere teknikariek aztertuko dutela gaur matxuratutako azpiestazioa eta zer edo zer susmagarria topatzekotan Ertzaintzari komunikatuko diotela. Argazkian, Ignacio Sanchez Galan Iberdrolako presidentea enpresaren logoaren aurrean / Saharatik.com.


Txerra Bolinagari elkarrizketa egin diote Goienan

Galdegazte elkarrizketa saioaren hirugarren edizioa abian da, eta lehenengo gonbidatua Txerra Bolinaga musikari arrasatearra izan dute.


Lehenengo entzierroari begira, gaur gauean, 'Sanferminak 2015' saioan

Horrez gain, Joseba Asiron Iruñeko alkateari elkarrizketa egingo diote.

Gaurko 'Sanferminak 2015' saioak zuzen-zuzenean emango du sanferminetako giroaren berri, 22:15etik aurrera. Ilaski Serranok eta Julian Iantzik aurkeztutako saioan, jaietako lehenengo entzierroak tarte berezia izango du. Entzierroaren inguruko erreportajea ekarriko du Juan de la Vega kazetariak, eta, horrez gain, Julen Madina entzierroetako korrikalari ezagunak lehenengo entzierroa komentatuko du aurkezleekin batera, eta entzierroetan kontuan izateko aholkuak emango ditu.

Horrekin batera, Iruñeko Josu Santesteban argazkilaria izango da aurkezleekin, eta sanferminetako argazkirik onenak non eta nola ateratzen dituzten azalduko du. Halaber, entzierroetan berak ateratako argazki ikusgarrienak erakutsiko ditu.

Joseba Asiron Iruñeko alkatea ere elkarrizketatuko dute programan, eta, besteak beste, San Fermin egun handian nondik nora ibili den azalduko du.

Bestalde, Lesakako sanferminei keinua egingo die saioak, eta egun horretako zubi gaineko dantza famatua ikusiko dute.

Lierni Agirrezabala Iruñeko Hoberena peñarekin bilduko da zezen-plazara joateko kalejiran. Horrez gain, Euskalerria irratiak egun hauetarako prestatzen duen egitarau bereziaz mintzatuko dira Reyes Ilintxeta esatariarekin.

'Sanferminak 2015' gaur izango da ikusgai, 22:15etik aurrera, ETB1en.


Goitibeherek ez dute aldapa nahikorik izan abiadura hartzeko

Miramon pasealekuan egin dute I. Goitibehera jaitsiera. Urban 13 taldeak proposatutako proba izan da, Euskal Herriko Inertzia Kirolen Federazioak babestu duena. Hala, parte hartzaile federatuak nahiz herrikoiak izan dira, eta batzuen nahiz besteen maila agerian geratu da hasi aurretik.

Izan ere, ibilgailu batzuk oso xumeak, beste batzuk maila handikoak, eta xelebrekeriaren bat ere ikusi ahal izan dute ikusleek. Goitibeheren ohitura aspaldikoa bada ere, lehen aldiz antolatu dute mota honetako jaitsiera bat Aste Nagusian. Egitarau ofizialeko berrikuntzetako bat izanik, ikusmin handia sortu du, eta asko izan dira bide bazterretan pilatu diren herritarrak, batez ere bihurgunerik arriskutsuenetan.

Aldapa gutxi

Goitibeherek abiadura eta gidariaren trebetasuna dituzte erregai, baina gaurkoan Miramon pasealekuko aldapak eta bihurguneak eskas geratu dira. Hala adierazi dute behintzat parte hartzaileek, gehienek hankei edo gorputzari eragin behar izan baitiote helmugara heltzeko. Poliklinika ingurutik abiatu dira, eta hiru txanda egin dituzte; lehenengoa ibilbidea ezagutzeko, eta beste biak sailkapenerako.

Guztira, 29 parte hartzaile izan dira I. Goitibehera jaitsieran, ibilgailu motaren eta mailaren arabera, hainbat modalitatetan banatuak: neumatikakoak, arinak, errodamentuzkoak, gravity bike eta drift trike. Dena dela, ibilbidea ikusita, 11 parte hartzailek ez dute jaitsiera egin. Azkenik, Maldan Behera taldeko Julen Agirreburualde izan da garailea, hasieratik ikusmina sortu duen arrosa koloreko ibilgailuarekin.


Datorren eguaztenean egingo dute agintaldiko aurreneko udalbatzarra

Aurreikusitako epea astebete aurreratu, eta datorren eguaztenean, ekainaren 27an, egingo du udalbatzak agintaldiko lehenengo osoko bilkura. Orain arte moduan, 18:00etarako egin dute hitzordua, eta, jakina, interesa duen edozein herritar joan daiteke ekitaldira.

Osoko bilkurak, berdin

Bestelakoen artean, zehaztu beharko dute osoko bilkuren maiztasuna. Hau da, datozen lau urteotan zein egunetan eta zein ordutan egingo dituzten udalbatzarrak. Orain artekoak hileko azkeneko eguaztenetan egin izan dituzte, 18:00etan. Eta Asier Agirre alkateak dagoeneko aditzera eman du datozen lau urteotan ere halaxe egingo dituztela.

Batzorde informatiboak

Hortik aurrerako guztia "zehazteko" dagoela jakinarazi du alkateak. Adibidez, udal batzorde informatiboak osatu eta haien arduradun politikoak izendatu beharko dituzte eguazteneko batzarrean.

Gaur egun Udalean zazpi batzorde informatibo daude: Hirigintza eta Obrak; Zerbitzuak; Ogasuna; Mendia eta Ingurumena; Kultura eta Ongizatea; Euskara eta Hezkuntza; eta jakina, Alkatetza. Hala, udal gobernu berriak eskubidea dauka orain arte moduan lanean segitzeko edo batzorde horiek beste moduren batean antolatzeko. Adibidez, gaiak banan-banan kontuan hartu eta bakoitzarendako batzorde bana sortuta.

Dena den, horren harira, Asier Agirrek esan du "lantaldeak zehaztu barik" daudela.

Alkateordea eta auzo alkateak

Bestalde, alkateak bere ordezkoa, alkateordea dekretu bidez izendatzeko eskubidea du. Eta, datorren eguazteneko batzarrean jakinarazi beharko du zein izendatuko duen. Horren gainean ere oraingoz ez duela ezer erabaki esan du Asier Agirrek.

Eta, besteak beste, alkateak, hurrengo osoko bilkurari begira, auzo alkateak izenda daitezen ere eskatuko du, nahiz eta gero haiek aukeratzeko bozketa egin beharko duten.

Lotuta izatea pentsatzen dute

Bukatzeko, horrekin guztiarekin batera, organo kolegiatuak izendatu beharko dituzte. Hau da, Aramaioko Udalak parte hartzen duen erakundeetarako udal ordezkariak izendatuko dituzte. Adibidez, Zuiako Koadrilako, Uemako, Goienako, Vital Kutxako eta halakoetako ordezkariak.

Lehen esandako moduan, alkateak esan du erabaki gehienak hartu barik dituztela oraingoz, baina gaineratu du datorren osoko bilkurarako "seguru aski guztia lotuta" izango dutela; egunotan dabiltza guztia antolatzen.

Eta alkateak besterik proposatu ezean, puntu horiek landu ostean bukatuko dute agintaldiko aurreneko udalbatzarra.


"Borroka luzeen ostean lortutako lan eskubideak ezin dira moztu", ohartarazi du Aralarrek

Bizkaiko zerrendaburu Dani Maeztuk krisi ekonomikoa izan du hizpide Bilbon, ELA, LAB, STEE-EILAS, EHNE eta USOko zenbait sindikalistekin batera.

"Borroka luzeen ostean lortutako lan eskubideak ezin dira moztu", ohartarazi du gaur arratsaldean Aralarko Bizkaiko zerrendaburu Dani Maeztuk. Halaxe erantzun dio CEOE Espainiako Enpresa Erakundeetako Konfederazioko presidente Gerardo Diaz Ferranen adierazpenei. Honen esanetan, ERE enplegua arautzeko espedienteak "bizkortu" egin behar dira, "administrazioen filtrotik igaro gabe", eta langileen kaleratzeak "merkeago" egin behar dira, "lana eratzeko neurri gisa".

ELA, LAB, STEE-EILAS, EHNE eta USOko zenbait sindikalistekin batera egin du agerraldia Maeztuk. Honen ahotan, Aralarren "argi" dute "krisi ekonomiko larri batean" gaudela, "ondorio sozial larriak izaten ari dena eta izango dituena".

"Bakoitzak, bere erantzukizun eta ekintza eremutik, kartak mahai gainean jarri behar ditu, eta krisia konpontzeko dituen proposamenak ezagutzera eman".

Hari jarraiki, bere alderdiaren "joka-arauetako bat" hauxe da: "Herri honetako langileek ez dute izan behar krisiaren zama eraman behar dutenak, ez direlako haiek izan krisi hau eragin dutenak".


Organo eta piano emanaldia, eskolan

Norberto Almandoz Musika Eskolako organo eta piano ikasleek kontzertua emango dute gaur, 19:30etan, aretoan.


Nola egituratuko dute Igeldo?

Igeldon azaroaren 10ean egindako herri galdeketa. (Argazkia: Lide Ferreira)

Gipuzkoako ahaldun nagusi Martin Garitanok eman du albistea: Igeldo udalerri izango da bihartik aurrera. Udal hauteskundeak iritsi bitartean batzorde kudeatzaile batek kudeatuko du udala, baina gero, ordezkari politikoak hautatuta, edozein herri txikik duen funtzionamendua izando du. Hain zuzen ere, legeak dio 1.001 eta 2.000 biztanle artean dituzten udalerriek bederatzi zinegotzi behar dituztela izan. 5.000 biztanle baino gutxiago izanda, gainera, alkatea, alkateordea, kontuen batzordea eta Udalbatza izango ditu gutxienez, beharren arabera osa litezkeen batzordeez gain. Igeldok 1.074 herritar izanik, egoera honetan egongo da.

Udal gisa eskainiko dituen zerbitzuak gainontzeko udalerrien berdinak izango dira: eremu publikoa argiztatzea eta garbitzea, hilerria, ur hornikuntza eta estolderia, elikagaien kontrola, hondakinen bilketa eta bideen zolaketa. Legez ere eskumen hauek izango ditu: leku publikoen segurtasuna eta zirkulazioaren antolaketa; bide publikoen artatzea; hirigintza-antolamendu eta kudeaketa, ondare artistiko, historiko eta ingurumenaren babesa; zerbitzu sozialak eta garraio publikoa; turismo, kirol eta kultur arloak; eta lankidetza, irakaskuntza eta osasungintza arloan eskuduntza duten erakundeekin.

Beste udalerriek osatu ohi dituzten elkargoetan parte hartzeko aukera izango du, ur hornikuntza edo hondakinen tratamenduari dagokionez. Zerbitzu hauek mankomunitatearen bitartez eskainiko ditu. Hain justu, inguruko udalerrietan ur hornikuntza Añarbeko Uren Mankomunitateak bideratzen du. Errenteria, Donostia, Hernani, Lasarte-Oria, Pasaia, Oiartzun, Lezo, Urnieta, Usurbil eta Astigarraga daude bertan. Hondakinen tratamendua, berriz, San Marko Mankomunitatearen esku dago aipatutako udalerri horietan. Igeldok bi erakunde horiekin egin beharko luke bat.

Diru iturriak bermatzeko, aldundiak zergetatik udaletara bideratu ohi duen zatiaz gain, udalerriek eurek dituzten finantzazio bide berdinak erabiliko ditu Igeldok: zergak eta tasak, alegia. Ondasun Higiezinen Gaineko Zerga edo ibilgailuen gainekoa izango dira esanguratsuenak.

Ezaugarri aldetik, Amezketak eta Berastegik antzekotasunak dituzte Igeldorekin. Bada, bi herri horiek 900.000 inguruko sarrerak dituzte. Horietatik %61 Udalak Finantzatzeko Foru Funtsetik jasotzen dituzte –aldunditik, lehen aipatu bezala– eta gainerako %39, udal zerga eta tasetatik.


Open Arms itsasontzia Palmako portura iritsi da

09:00etan iritsi da ontzia portura. Orain dela hainbat egun Libiako kostaldetik 80 miliatara erreskatatutako emakumea ekarri dute.

Open Arms itsasontzia goizeko 09:00etan iritsi da Palmako portura. Orain dela zenbait egun Libiako kostaldetik 80 miliatara erreskatatutako emakumea ekarri dute, baita operazio berean hilda jasotako bi gorpuak ere.

Espainiako Gobernuak Balearretan duen ordezkariak azaldu duenez, Kanpo Osasunerako zerbitzua itsasontzira sartuko da, erreskatatutako emakumea artatzeko.

Horrez gain, psikologo bat eta itzultzaile bat ere joan dira ontzira. Azkenik, Polizia Nazionalak emakumea identifikatuko du.

Tramite horiek amaituta, Gurutze Gorriak ospitalera eramango du emakumea.


Pello Zabalaren eguraldi iragarpena 2016/10/17


Guardia Zibilaren txosten berriak Irene Monteroren filtrazioa jasotzen du

Ekainaren 1eko data duen txostenak Simonek zuzentzen duen erakundeari eskatutako informazioa emateko atzerapenak kritikatzen ditu, eta aurkeztutako dokumentazioan datuak falta direla adierazten du.

Guardia Zibilak Carmen Rodriguez-Medel martxoaren 8aren harian irekitako kasua ikertzen duen epaileari emandako bigarren txosten batek iradokitzen duenez, Fernando Simon Osasun Alerta eta Larrialdiak Koordinatzeko Zentroko zuzendariak Gobernuak Emakumearen Eguna baino lehen pandemiari buruz zeukan informazioa ezkutatu zuen.

Ekainaren 1eko data duen txostenak Simonek zuzentzen duen erakundeari eskatutako informazioa emateko atzerapenak kritikatzen ditu, eta adierazten du aurkeztutako dokumentazioan helbide elektronikoei buruz eskatutako datuak falta direla, horien artean, Simonena berarena.

Txosten berriak Irene Montero Berdintasun ministroak EiTBko kazetari batekin "off the record" izan zuen solasaldiaren zati bat ere jasotzen du, eta martxoaren 8ko martxan jende gutxiago izan bazen koronabirusarekin kutsatzeko beldurragatik izan zela esaten du bertan.

Ikerketako iturriek ziurtatu dutenez, Guardia Zibilaren bigarren agiri horrek 200 orrialde ditu, epaileari emandako lehen txostena zabaltzen du, eta hasierako txosteneko akats batzuk zuzentzen baditu ere, Gobernuak koronabirusaren pandemiari buruzko informazio nahikoa zuela eta martxoaren 8ko manifestazioak debekatzeko informazio nahikoa zegoela azpimarratzen du.

Iturri berberek diotenez, Guardia Zibileko agenteek egindako bigarren txosten horretan, hainbat komunikabidetan argitaratutako albiste ugari jasotzen dira; ekainaren 1ean ABC egunkariak zabaldutako albiste bat, besteak beste. Aipatu txostena egun horretan bertan sinatu zuten.

Orain arte, Rodriguez-Medel epaileak bi aldiz ezeztatu du Fernando Simon inputatzea, baina Jose Manuel Franco Espainiako Gobernuak Madrilen duen ordezkariaren aurkako inputazioari eusten dio. Lehen txostenaren akusazioek eta filtrazioak Diego Perez de los Cobos koronela Madrilgo Komandantziako buru kargutik kentzea eragin zuten.

Polizia-agiri berrian, El País egunkariak argitaratu duenez, agenteek nabarmendu dute Osasun Alerta Zentroari egindako lehen informazio-errekerimendua apirilaren 16koa dela, eta erakunde horrek ustez maiatzaren 5ean emateko konpromisoa hartu zuen, baina, azkenean, ez zuen maiatzaren 21era arte egin.

Guardia Zibilaren arabera, epaitegira joan eta Alerta eta Larrialdiak Koordinatzeko Zentrora epailearen probidentzia batekin joan zirenean jaso zuten dokumentazioa.

Gainera, polizia-txostenak Osasun Ministerioak gaixotasunaren inguruan zabaldutako 36 mezu elektroniko eta zenbait txosten ikertzen ari da, Alerta Zentroak martxoaren 8a baino lehen "COVID-19aren inguruan zuen ezagutzaren analisi kronologikoa" egiteko.

Txostenaren egileen esanetan, errekerimendu judizialak egun horietan egin ziren "gomendio edo jarraibide guztiak" ematea eskatzen zuen arren, dokumentuak falta direla iradoki dute. Simonek zuzendutako erakundeak haien esku utzi zuen materialean, haren posta elektronikoko kontutik ez zen informaziorik eman, eskatu zitzaion arren.


Vicrilako egungo zuzendariek Lamiakoko lantegia erostea babestuko du Eusko Jaurlaritzak

Eusko Jaurlaritzaren Industria, Berrikuntza, Merkataritza eta Turismo Sailak Vicrila enpresaren proiektu berria babestuko du, Europa Press albiste agentzia espainolak zabaldu duenez. Vicrilako zuzendariak dira proiektu horren buruak. Lamiakoko lantokiko gaur egungo egoera "zaila" da, baina badirudi egoera hori laster konponduko dela egungo zuzendarien eta orain arteko jabea izan den Arc International talde frantsesaren nagusien arteko akordioari esker, Lakuako exekutibotik adierazi dutenez. Aipatu iturrien arabera, Eusko Jaurlaritzak "arreta handiz" jarraitu du prozesua azken hileotan, eta "begi onez" ikusi dute MBO Management Buy Out operazioa, hots, zuzendariek enpresa erostea, eta Vicrila enpresako zuzendaritza-taldeak aurkeztutako proiektua. Adierazitako proiektua Arc Internacional taldearekin lortutako aurreakordioan oinarrituta omen dago. Aldeekin izandako elkarrizketetan MBO prozesua "kalitatezkoa izateko borondatea dagoela" jakinarazi da, hau da, "etorkizunean jarduera handiena gauzatuko dela eta langileen gehiengoari eutsiko zaiola bermatu denez", Eusko Jaurlaritzak enpresako arduradunei jakinarazi die "operazioa babesteko asmoa" duela. Horretarako "hainbat tresna eta konponbide" erabiliko ditu, hala nola, "kapitalaren inguruko babesa" emango du eta egingo diren esku-hartzeetan lagunduko du, "Vicrilak beste urte askotan jarrai dezan bere jarduera gauzatzen". Argazkian, joan den ostegunean manifestazioa egin eta Eneko Arruebarrena Leioako alkatearekin bildu ziren Vicrilako langileen ordezkariak.

Eusko Jaurlaritzaren laguntza honela gauzatuko da dagokion unean: "Jaurlaritzak eskuragarri dituen arrisku-kapitaleko funtsen bitartez, eta, hala badagokio, beste laguntza batzuen bitartez, enpresa-arloko inbertsioa eta I+Ga babesteko (azken alderdi hori funtsezkoa da enpresaren jarraitutasuna bermatzeko etorkizunean) Industria Sailean nahiz Sprin dauden programen arabera", aipatu dutenez.


AEBk merkataritza gerra hasi du EBren aurka muga-zergak ezarrita

Neurria gaur sartuko da indarrean, eta Kanada eta Mexikon ere eragingo du. Macronek esan du Trumpen erabakia ilegala dela. NDFk ohartarazi du "denek galtzen" dutela merkataritza gerra batean.

AEBko Merkataritza Departamentuak Europar Batasuneko (EB), Kanadako eta Mexikoko altzairuaren eta aluminioaren gaineko muga-zergen salbuespena bertan behera utzi eta merkataritza gerra hastea erabaki du, tentsioak areagotuta eta hainbat herrialderen zigorrak eraginda.

"EB, Kanada eta Mexikoko salbuespena ez luzatzea erabaki dugu, hortaz, % 25 eta % 10eko muga-zergak ezarriko zaizkie, altzairuaren eta aluminioaren kasuan", esan zuen Wilbur Ross AEBko Merkataritza idazkariak, hedabideei egindako dei batean, erabakia hartzeko epea agortzear zenean.

Muga zergak gaur, ekainak 1, sartuko dira indarrean.

Emmanuel Macron Frantziako presidentearen esanetan, Etxe Zuriak hartutako erabakia "ilegala" da.

"Erabakia ilegala ez ezik, hanka-sartze handia ere bada", esan du eta, gaineratu duenez, "nazionalismo ekonomikoak gerra eragingo du".

Nazioarteko Diru Funtsak (NDF) adierazi duenaren arabera, "denek galtzen dute" merkataritza gerra batean, eta AEBri izaera "eraikitzailea" izan eta kideekin desadostasunak gainditzeko eskatu dio, muga zergak alde batera utzita.


Arantza Quiroga astelehen honetako 'Egun On Euskadi' saioan

Eusko Legebiltzarreko presidenteak Aitzol Zubizarretaren galderei erantzungo die goizeko 08:30an ETB-2n.

Arantza Quiroga, Eusko Legebiltzarreko presidentea, asteleheneko gonbidatua izango da ETB-2ko ''Egun On Euskadi'' saioan. Quirogak, Aitzol Zubizarretaren galderei erantzungo die eta Euskadiko egun-eguneko politika gaiei buruz arituko da, hala nola, joan zen ostiralean Legebiltzarrean egindako zinegotzien omenaldiaz.

Horrez gain, Edurne Uriarte, Iñaki Soto eta Ana Garbati solaskideak guarkotasuneko gaien inguruan arituko dira astelehenetan ohi dutenez. Vanessa Sanchez aurkezleak, halaber, eguneko albiste garrantzitsuenen kontakizuna egingo du goizeko 08:30etatik auurera ETB-2n.


Ganix Gesalaga eta Usua Garin: “Mikro baten atzean ezkutatzeak botere handia ematen du”

Arraio Irratiko kide Ganix Gesalaga eta Usua Garin (Amaia Urbieta Arruti).

Putzuzuloko irratia inguratzen duten horma arrosetan historia irakur daiteke. Horman itsatsitako historia, Arraio Irratiaren inguruko albiste, argazki, eskutitz eta kartelez osatutakoa. Ganix Gesalaga (Zarautz, 1986) eta Usua Garin (Zarautz, 1987) historia hori idazteaz eta hedatzeaz arduratu dira azken hamabi urteotan, eta gaur hasiko dituzten ospakizunen aitzakian, mimoz azaldu dute zer den beraientzat Arraio Irratia.

Zein da Arraio Irratian betetzen duzuen rola?

Ganix Gesalaga: Izerditan Blai saioko kidea naiz, eta horrez gain, Arraio Irratiko bilera eta gainontzeko ekintzetan parte hartzen dut.

Usua Garin: Ni Atalkaria naiz, alegia, Atalka saioan aritzen naiz. Zinema itsua egiten dugu Amaia Zalduak eta biok, eta esatari izateaz gain, teknikariak, saioaren sortzaileak, gidoilariak eta arduradunak gara.

Arraio irrati libre bat da. Zer suposatzen du librea izate horrek?

G.G. : Duela hamabi urte Zarauzko Irrati Librea deitu genion Arraiori, eta horrek ongi azaltzen du zer den. Batetik, Zarautzen egiten den, baina Zarauztik kanpo ere entzuteko aukera dagoen irratia da, antolaketa erabat librearekin funtzionatzen duena. Asanblada bidez antolatzen gara, guk aukeratzen ditugu edukiak, inongo editorerik edo publizitate iturririk gabe. Askatasun handia daukagu gure jardunean.

U.G: Egiten dugun lana autogestionatua da, ez da kasualitatea Putzuzulon sortu izana Arraio Irratia. Gure ezaugarriak gertutasuna eta tokikotasuna dira, gugana etorri nahi duen ororentzat ateak zabalik dauzkagu.

G.G: Beste komunikabideetan ahotsik izango ez lukeen jendeari aurrean mikrofono bat jartzeko prest gaude.

Hamabi urte beteko ditu Arraiok. Zein da bere egoera?

U.G. : Aurten txute bat jaso dugula uste dut, bertsolaritzari buruzko saio berri bat jarri baitugu martxan, eta Atalkari berriak ere batu zaizkigu. Nik urte baxuagoak bizi izan ditut, eta hemen urte asko daraman jendearentzat beharrezkoa da aire freskoa.

G.G. : Gauerdiko Eztula saioak ere kolaboratzaile berriak lortu ditu. Egia da, garai zailagoak bizi izan ditugula, baina aurten gazte jendeak arnasa eman dio irratiari.

Ba al duzue aurrerako autokritikarik edo erronkarik?

G.G. : Erronka nagusia irratsaio gehiago sortzea da. Orain bost dauzkagu, eta polita izango litzateke zazpira iristea, astearen egun bakoitzean irratsaio bat izateko. Beti diogu irekita gaudela, deialdiak egiten ditugu… baina zerbait pentsatu beharra daukagu, jendea ez baita parte hartzera animatzen.

U.G. : Egia da, badakigu etxeetara iristen garela, baina ez dugu jakin irratian zerbait egitea gustatuko litzaiokeen jende horrengana iristen. Esango nuke, kanpotik begiratuta formatu zaila ematen duela irratiak, baina ez da hala. Bere xarma dauka mikrofono baten atzean ezkutatuta egoteak, boteretsu sentiarazten zaitu. Gainera, tekniko lanak ere egiten ditugu, eta gure esku dago zertaz hitz egin aukeratzea, zein musika jarri… Oso tresna polita da.

G.G. : Mozal legearekin lotu nahi nuke gure audientziaren gaia. Twitterren gauza jakin batzuk idazteak badakigu zer ondorio izan ditzakeen, eta gu ohartu gara, irratian esandako gauza asko txio batean idatziko bagenitu askoz oihartzun gehiago izango luketela. Gizarteak irratia ahazturik daukanez, zentsuraren gainetik gaudela dirudi.

Arraio irratiaren 12. urteurrena ospatuko dute maiatzean


Irteera, maiatzan

Calpe (Alicante) ezagutzeko irteera antolatu du Galtzaurrek maiatzaren 29tik ekainaren 7ra, eta izenematea apirilaren 3, 4 eta 5ean irekiko da.


Kontu auzitegiak dio AHT lineak Europan ez direla "eraginkorrak"

«Loturarik gabeko mosaiko» bat dira AHTak, txosten baten arabera. Salatu du kostuei eta onurei buruzko azterketarik gabe egiten direla


Hernaniarrei deia,

azken egunetan izena emateko

Plazatik atera, eta 13 kilometroko ibilbidea egingo dute mendi lasterketan parte hartuko duten korrikalariek, Ereñotzun, ekainaren 10ean, goizeko 10:00etan.

Bigarren edizioa izango da aurtengoa, eta ibilbidea, berdina: Latxe eta Pikoagatik barrena, Zuluetako gaineraino igoko dira partehartzaileak. Bertatik, kaxkoz kaxko, Onddiko tontorreraino igoko dira. Beherako bidea hartuko dute handik, eta inguruko mendi-bailarak eta itsasoa ikusiz, Usategieta baserriraino jaitsiko dira. Segidan Fagollaga pasako dute, eta handik helmugarako zatia bide gorri berritik egingo dute. Hasi bezala, bukatu ere Ereñotzuko plazan egingo da mendi lasterketa. Kontrol puntu nagusia Onddiko tontorrean egongo da eta lasterkari guztiak bertatik pasa beharko dute.

140 inguruk

eman dute izena

Martxoan zabaldu zen izena emateko epea, eta ordutik 140 partehartzaile inguruk eman dute. Probarako aforoa edo kupoa 200 pertsonakoa da, eta plaza gutxi geratzen direla ikusita, antolatzaileek deialdi berezia egin nahi diete hernaniarrei.

Izena emateko azken eguna ekainaren 7a da, eta horretarako bi modu daude: internetez, www.kirolprobak. com web orrian, edo Hernanin bertan, Ibai Mendi dendan. Bi kasuetan, 10 euro ordaindu behar dira. Horrez gain, eta parte hartzeko plazarik libre balego, egunean bertan ere izango da aukera izena emateko, 13 euroan.

Jan-edari postuak,

eta aholkuak

Ibilbidean zehar jan eta edateko postuak egongo dira, eta lasterketa bukatzean, pintxoak eta salda ere, izango dira aukeran. Horrez gain, partehartzaileek dutxatzeko aukera izango dute Ereñotzuko eskolan.

Bestalde, antolatzaileek gogoratu nahi dute, lurrera paperak, botilak edo beste edozer zikinkeri botatzeak deskalifikazioa ekarri dezakeela; eta baita ere, markatutako ibilbidetik ateratzeak.

Sariak, aurreneko hiruentzat

Korrikalari guztiek jasoko dituzte kamiseta bat eta Ibai Mendin gastatzeko 10 euroko bonoa, lasterketan parte hartzeagatik. Horrez gain, zozketa pila bat izango dira, Hernaniko denda eta tabernek emandako opariekin, hala nola, afariak, gaztak, txuletak, edariak, arropa...

Eta noski, lasterketa aurreneko hiruen artean bukatzen duten gizon eta emakumeentzat ere, izango dira sariak.


Astelehenetik aurrera, lau iheslariren lekukotasunak osorik, BERRIA.INFOn

Gontzalo Etxebarria, Ana Petralanda, Jokin Aranalde eta Jon Irazolaren lekukotasunak bildu ditu BERRIAk iheslarien kolektiboak ekainaren 15erako Miarritzen deitu duen ekitaldira begira. Gaur argitaratu den erreportajeaz gain, datorren astean horien lekukotasunak osorik irakurtzeko parada izango da BERRIA.INFOn, bakoitzari dagokion bideoarekin, astelehenean hasita. Ostiralean, berriz, Aranaldek eta Irazolak ekainaren 15eko deialdiaz egin duten solasaldia izango da irakurgai, eta bideoa, ikusgai.


Jaiak antolatzeko berriro elkartuko dira Amute-Kostan

Amute-Kostako jaiak antolatzeko bilera egingo dute bihar, ostirala. Bigarrena izango da, aurreko astean egin baitzuten aurrenekoa. 20:00etan jarri dute hitzordua, udal egoitzan. Aurreko bileran proposamenak bildu zituzten eta, oraingoan, jaietako egitaraua burutzeko asmoa dute. Auzo Egintza elkartetik amutearrei deia luzatu diete, bilerara joan daitezen.

Udal egoitzan bilduko dira jaiak antolatzeko


Astigarragako txotx irekiera, 15ean

Data aldatu diote, Astigarragako txotx irekierari; eta urtarrilaren 17an ez, 15ean egingo dute azkenean. Izan ere, San Anton eguna da urtarrilaren 17a, eta Txakolin Eguna ospatzen dute Getarian; horregatik, aldatzea eskatu zieten, eta bi egun aurreratu dute.

Aldatuko ez dena, tokia da: Gurutzeta sagardotegian irekiko dute aurreneko kupela, eta gonbidatua zein izango den jakitea bakarrik falta da.

Hernanin, urtarrilaren 13an

Aldaketarik ez da izango Hernanin, eta aurreikusitako datan ospatuko da: urtarrilaren 13an elkartuko dira Plazan, eguerdian, sagardo berriari aurreneko tragoak egiteko. Gonbidatuena da sekretu bakarra, kasu horretan ere.


Alkatearen agurra

Luis Intxauspe Alkateak hernaniar guztiei San Joan jaiak zoriondu dizkie Hernaniko Kronikara bidalitako gutunean: «Hemen ditugu berriro ere gure herriko jaiak, eta San Joan hauek desberdinak izango dira guretzat, gobernu taldea osatzen dugun zinegotziontzat; aurtengoan, ziurrenik, beste modu batera biziko ditugulako San Joan jaiak. Beste modu batera bai, baina jaiak disfrutatzeko asmo osoarekin, egitarauan jasota dauden ekintzetan parte hartuz modu aktiboan batzuetan, eta ikusle bezala besteetan; baina San Joanak biziz eta umorez eta alaitasunez disfrutatuz. Eta horixe da hernaniar guztiei eskatu nahi dizueguna, gure herriko jaiak disfrutatzeko, bizitzeko. Jaietako gustuko ekintzetan parte hartzeko horretarako aukera zabala eskaintzen baitu jai batzordeak eta bertan dauden talde eta eragile guztiek aurreko udal taldearekin batera antolatu duten egitarauak. Jaietan ere ezin ahaztu gurekin ez daudenak ezta herritik urrun dauzkatenak ere. Haiek gogoan, ahaztu gabe, modu batera edo bestera gurekin sentituko ditugu eta presente izango ditugulakoan gaude. Aurtengoan aipamen berezia egin nahi genieke Hernaniko akelarreari eta Hernaniko Bandari. Jai batzordeak aukeratu ditu sanjoanetako hasierako txupinazoa botatzeko eta guk ere zoriondu nahi genituzke azken urteotan egindako lanagatik. Ahaztu gabe, dena den, Hernaniko beste hainbat eta hainbat eragile lan mardula egiten dutenak eta aurtengo jaiak ekintzez osatu dutenak. Hauek gozatzeko gonbite sutsua eginez jaso nire agurrik beroena». Gora Sanjuanak! Gora Hernani!


1975ean jaiotako herritarrak bilduko dira hilaren 19an

Azaroaren 19rako 1975. urtean jaiotako zumaiarren arteko kinto bazkaria antolatu dute. Egun horretan bazkaria Basusta jatetxean egingo dute, baina bazkaltzera joan aurretik, 13:00etan, Zalla tabernan elkartuko dira. Bazkari horretarako izena emateko eta parte hartzeko aurretik 50 euro sartu beharko dira Rural Kutxako honako kontu korronte zenbakian ES10 3008 0172 0934 45528320.


Zumaiako Bira egingo da igandean

Datorren igandean, erramu igandea, apirilak 9, eta urteroko ohiturari jarraituz, Zumaiako bira egingo dugu. Irteera goizeko 9:00etan izango da Beheko plazatik. Oraingoan ez da izena eman beharrik, nahikoa da bertan azaltzea.

Buelta ederra da eta animatu zaitezte ederki pasako dugu eta!


Bidasoako Enpleguaren IX. Astean 250 lan eskaintza aurkeztuko dituzte 77 enpresek, gehienak Gipuzkoan. Ekainaren 4tik 7ra izango da


Indarra Eguna egingo dute larunbatean, alde zaharrean

Ekintza guztien artean, nabarmentzekoa da eguerdiko euskal dantzen emanaldia.

Gasteizko alde zaharreko Santa Maria plazan izango da euskal dantzen emanaldi hori, esan bezala, 12:00etan. Indarra kultura elkartean parte hartzen duten dantzariek eta musikariek eskainiko dute saio hori. Amaitutakoan, kalejira egingo dute; eta 15:00etan, bazkaria Landatxo kiroldegian.

Egun polita da Indarra Eguna, eta garrantzitsua kultura elkartearentzat, kide guztiak biltzeko aukera dutelako, bost urtetik hasita helduenera arte.


Bideoa: Josu Obregonen eta Daniel Oyarzabalen kontzertua, parrokian

XXX. Udako Musikaldiaren barruan, Josu Obregon txelo-jotzaileak eta Daniel Oyarzabal organo-jotzaileak kontzertua eskaini zuten joan den ostiralean, parrokian. Bertan jazotakoaren laburpen bideoa egin du Kultura Zarautzek.


Daniel Dergi aske utzi dute

Goizeko bederatzietan atera da Clairvauxko (Frantzia) espetxetik. Hala ere, kartzelara itzultzeko arriskua du oraindik, Parisko Apelazio Auzitegian martxoaren 27an aztertuko baitute askatzearen kontrako helegitea. Halaber, Euskal Herrira itzultzea debekatu diote.

Daniel Dergi preso lapurtarra baldintzapean aske geratu da gaur goizean, 1996tik preso egon ondoren. Askatasunak jakinarazi duenez, goizeko bederatzietan atera da Clairvauxko espetxetik, eta Haute-Marne departamenduan biziko da, han aurkitu baititu lana eta bizilekua. Izan ere, Euska Herrira itzultzea eta beste zenbait departamendutan bizitzea debekatu diote. Hilean bitan auzitegira edo polizia etxera joan beharko du sinatzera.

Gainera, oraindik esptxera itzultzeko arriskua du Dergik, Fiskaltzak helegitea aurkeztu baitzuen baldintzapeko askatasun ebazpenaren kontra. Martxoaren 27an hartuko du erabakia Parisko Apelazio Auzitegiak.

Dergi Hazparnekoa da eta 1996ko uztailean atxilotu zuten ETArekin zerikusia izatea leporatuta.


"Irabaztera goaz bozetara, eta baliteke gobernatzea ere"

Legebiltzarkideak ez du uste Nafarrateren eta Cabacasen auziak "muturreraino" ikertuko direnik. Ertzaintza "kalean normal" ibiltzen zen garaira bueltatu nahi du, baina ez du gertu ikusten.


10.000 sinaduratik gora bildu dituzte Eibarko zezenketen kontra

Accion para el Respeto Animal kolektiboak salatu du "bigantxa bolaztatuak eta zekorketak bereziki ankerrak" direla.

10.000 pertsonak baino gehiagok eskatu diote Miguel de los Toyos (PSE-EE) Eibarko (Gipuzkoa) alkateari zezenketak ken ditzala San Joan jaietako egitarautik.

Accion para el Respeto Animal kolektiboak change.org webgunean jarri du eskaera sinatzeko aukera, eta bertan salatu du sanjoanetarako antolatu dituzten "bigantxa bolaztatuak eta zekorketak bereziki ankerrak" direla animaliekin, eta "profesionalak ez diren toreatzaileak 3 urte besterik ez duten animaliekin" jolasten direla.

Era berean, ekitaldi horietara bideratutako diru kopurua kritikatu du, Eibarko Gobernu Batzarrak 45.000 eurotik gora bideratuko duelako jarduera horretara, zezenketekin lotutako ekitaldietara bideratutako dirua ia udal guztietan murrizten ari diren arren.


Moto triala

Maiatzaren 20an, igandearekin, moto trial lasterketa bat antolatua izan da. Duela hemezortzi urtetik Le trial club Basquek antolatzen du Xabaloko gunean. Ibilbidea hamabi partetan banatua izanen da eta bortz zailtasun maila izanen dira.

Triala goizeko 10etan hasiko da eta egun osoan iraunen du.


'No es País para Sosos' ordutegi nagusiko audientzia buru astelehenean

Zeledonen jaitsieraren zuzeneko emanaldiak % 22,9ko sharea lortu zuen, azken urteetako ikusiena izanik. 'SIML' magazinak udako audientzia zatirik altuena eskuratu zuen.

Abuztuko lehenengo astelehenean, ETB2ren telebista eskaintzak audientziaren harrera ona lortu zuen. Udako daturik altuena bereganatu zuen kateak: % 10,6ko audientzia zatia.

'No es País para Sosos' saioa ordutegi nagusian audientzia buru izan zen, orain arteko daturik onena lortuz: % 14,5 sharea eta 286.000 ikus-entzuleko audientzia metatua Euskadin eta eragin esparruan. Ander Gonzalez eta Ramon Roteta sukaldariek Deba ibaiaren bidea jarraituz ibilbidea osatu zuten, Asier Illarramendi futbolaria lagun zutela.

Arratsaldean, Andre Mari Zuriaren festen hasiera eskaini zuen 'Sin Ir Más lejos' saioak zuzenean. Zeledonen jaitsieraren emanaldiak % 22,9ko audientzia zatia eta 128.000 ikus-entzuleko audientzia metatua lortu zituen. Azkeneko urteetako Zeledonen jaitsierarik ikusiena izan zen, eta pasa den urtekoak baina 7 puntu gehiago lortu zituen.

Horrez gain, Klaudio Landak aurkeztutako arratsaldeko magazinak uda honetako daturik onena izan zuen astelehenean: % 13,5eko audientzia zatia eta 230.000 ikus-entzuleko audientzia metatua.


Euripean dantzan amaitu dute donostiarrek San Sebastian eguna

Askorentzat azkarregi pasako zen arren, bere amaierara iritsi da aurtengo San Sebastian eguna. Urtero bezala, Unión Artesana danborradaren esku egon da banderaren jaitsiera, jendez gainezka zegoen Konstituzio Plazako oholtza gainetik. Gaur gauean bertara gerturatu direnen artetik bi protagonista berezi egon dira. Euria, bata, hiritarrei parranda izorratzeko gai izan ez dena, eta Richard Oribe, bestea. Aurtengo Urrezko Danborra oholtza gainean izan baita ere, guztiekin dantzan, donostiarron festari agur esaterako momentuan.


EHBildu: "Inguruko herritarren eta Gipuzkoa osoaren osasuna dago jokoan"

Maiatza hasieran Zubietako Arkaitzerrekan izandako amoniako isurketaz interpelatu du EHBilduk Jose Ignacio Asensio foru ingurumen diputatua, asteazken honetan Gipuzkoako Batzar Nagusietan egin duten osoko bilkuran. EHBildutik gogorarazi dute beste behin, hondakinen kudeaketaren gaineko kontrol publiko ezak bere arriskuak dituela. Maiatzeko amoniako isurketarekin eta iaz transformagailuan izandako leherketarekin argi geratzen da Zubietako plantak arriskuan jartzen duela inguruko herritarren eta gipuzkoarren osasuna.

EHBilduk foru ingurumen diputatu Jose Ignacio Asensiori eginiko interpelazioan, GHK-ren lehendakariak emakidadun enpresa taldeari egotzi dio erraustegi ondotik igarotzen den errekako ezbeharra. Kontrol publikoa egon dela eta gardentasun osoz jokatu dutela erantzun dio EHBilduri.

Asensioren adierazpenak entzunda, aurrez salatutakoa ekarri du gogora EHBilduk. "Behin eta berriz salatu du Zubietako errauskailuan gertatzen denaren inguruko informazio eza eta iluntasuna". Asensioren hitzen ostean ildo beretik mintzatu da Estitxu Elduaien EHBilduren batzarkidea. "Ez dugu ulertzen zergatik esan zenuen maiatzaren 11n isuriak ez zuela izan erraustegiarekin zerikusirik, zeuk esan baituzu maiatzaren 11n hain justu GHK-k espedientea ireki zuela eta handik egun gutxira bertako zisterna batek eragin zuela. Zergatik esan zenuen maiatzaren 11n ez zuela izan zerikusirik egun bertan espedientea ireki baldin bazen? ".

"Kontrol publiko ezak bere arriskuak ditu"

Arkaitzerrekan gertaturikoak berriz ere agerian uzten du EHBilduren esanetan, "hondakinen kudeaketaren inguruan, kontrol publiko ezak badituela bere arriskuak. Beste behin ikusten dugulako zeuk aipatu bezala arau hauste larriak egon direla azpikontratatutako enpresa baten inguruan".

EHBilduren esanetan, "opakotasunak eta informazio kontraesankorrek ez diete ezertan laguntzen demokraziari, eta are gutxiago ingurumenari", Estitxu Elduaien EHBilduren batzarkidearen esanetan.

Ohartarazi nahi izan duenez, "inguruko herritarren eta Gipuzkoa osoaren osasuna dago jokoan. Amoniako isuri honekin eta aurretik transformagailuan izandako leherketarekin, argi geratu da Zubietako plantak arriskuan jartzen dituela bai bata eta bai bestea. Eta gogoratu oraindik frogaldi epean dagoela erraustegia".

GHK-ren lehendakariak arau hausteez ohartarazi eta neurri zuzentzaileak aplikatzeko eskaeren aurrean, enpresa taldeak alegazioak aurkezteko 10 eguneko epea du. Ondorioen jarraipena egin asmo du EHBilduk.


Aizkorbe eta Apezetxea txapeldun joan den asteburuan; hitzordu berriak honetan

Goizuetako pilotariak ez daude atsedena hartzeko prest. Joan den astean bi txapel berrirekin itzuli ziren herrira Aitor Aizkorbe eta Antton Apezetxea; kadetetan, 18-14 irabazi zuten Oberenako Mata eta Santamariaren kontra. Nafar jokotan ere, ederki aritu ziren Apezetxea eta Etxeberria alebinak; 18-7 irabazi zuten Txarutako Iturregi eta Iturralden aurka. Benjaminetan, M. Salaberria eta X. Apezetxeak berriz, ezin izan zuten Irurtzuneko Lasko eta Amianoren kontra: 7-18. Alebinetan, etxea jokatu zuten Legarreta eta Elizegik, eta 18-3 nagusitu ziren Errekako Ilarregi eta Oyarzabalen kontra. Azkenik, Egian Andoni Alvarez txapelketako finala jokatu zuen Atton Apezetxeak; Alberdirekin 9-22 galdu zuten Exposito eta Arangurenen kontra.

Asteburu honetan ere badituzte hitzorduak Goizuetako pilotariek. Nafar Jokoetan, Betelun, gaur, 16:30etan, M. Salaberriak eta J. Salaberriak, Araxeseko Zubillaga eta Otamendiren kontra jokatuko dute. Elizondon, Udaberri Txapelketako partidua izango dute bihar, 10:00etan, Oihan Etxeberria eta Beñat Apezetxeak; Baños de Rio Tobiako Olave eta Camporen kontra jokatuko dute.


Hobi komun batetik ateratako PCEko kide baten gorpuari Hondarribian lur emango diote

Alcala de Henaresko (Espainia) hobi komun batetik atera zuten Jesus Karrera Olaskoagaren gorpua, joan den hilean. 1945ean fusilatu zuten, eta hondarribiarra zen.

Larunbatean lurperatuko dituzte Hondarribian Jesus Karrera Olaskoagaren gorpuzkiak. Familiak jakinarazi duenez, ekitaldi itxi batean emango diote lur, baina aurretik, eguerdian, omenaldi publiko bat egingo diote hilerrian bertan.

Omenaldi ekitaldia familiak berak antolatu du, eta, jakinarazi duenez, han izango dira Fernando Sanchez PCEko antolakuntza idazkaria, Jon Hernandez EPK-ko idazkari nagusia, Gogora institutuko zuzendari Aintzane Ezenarro, eta Hondarribiko alkate Txomin Sagarzazu. Haiez guztiez gain, ekitaldian izango da Karreraren kasua ikertu duen Aitzol Arroyo ikerlaria ere.

PCEko idazkari nagusia zela, Karreraren kontrako gerra kontseilua egin zuten 1945eko urtarrilaren 16an. Joan den hilaren 15ean topatu zuten haren gorpua, beste hiru lagunen gozpuzkiekin batera, Alcala de Henaresko hobi komun batean. Aranzadiren esku gelditu ziren Karreraren gorpuzkiak, eta, ikerketa egin ostean, larunbatean utziko dituzte familiaren eskuetan.

Familiak dokumental bat egin nahi du, eta dirua biltzen ari da horretarako.


'The Silver Ghost'

Diskoetxea: Graviton Music Services

Bidaia astrala, munduari begirakoa. Gasteizko Childrain taldeak nazioarterako jauzia egin nahi du The Silver Ghost hirugarren diskoarekin. Iñigo eta Iker Bengoa anaien erronkarik handiena da, eta urteetan landuriko proposamena findu dute zinez erakargarri bihurtzeraino. Mikel Gomez bateriaren erritmo zainduek aberastu dute azken emaitza, eta bederatzi abesti hauekin arnasa hartu dutela azpimarratu behar da. Wake the Ghost, Interstellar eta Omega kantuak aurkeztu ahala jabetu ziren asko izan duten eboluzioaz. Musikagintzari eta metal doinuei bereziki ekarpen interesgarria egin diote. Urteko harribitxietako bat izango da, zalantzarik gabe.


Ardo zuriaren ajea Errioxan

Kexu da Arabako Nekazarien Elkartea. Hainbat urtez, mahats zuria landatzeko eskatu diete upategiek, eta, orain, uko egin diote erosteari. Ondorioz, mahatsaren prezioak behea jo du.


Pilota partidak eta norgehiagokak itzuli dira Urbeltzera

Lehia itzuli da Urbeltz pilotalekura, eta bihar, hilak 3, Gipuzkoako binakako txapelketako partida bat jokatuko da bertan 11:30ean, nagusien bigarren mailakoa. Legazpiko Gazteak taldeko Ion Agirrek eta Josu Ibargurenek eta Lasarte-Oriako Intza taldeko Jonpe Artetxek eta Mikel Elolak neurtuko dituzte indarrak.


Epaiari desobedientziarekin masiboki erantzutera deitu du subiranismoak

Kataluniako alderdi eta eragile independentistek ez dute zehaztu mobilizazio eredua, baina esan dute «iraunkorra» behar duela. Quim Torrak U-1aren «espiritua» eta independentzia aldarrikatu ditu

Espainiako Auzitegi Gorena bi asteren buruan da buruzagi subiranisten aurkako epaiketaren epaia kaleratzekoa, eta horri eman beharreko erantzunak «malgua eta iraunkorra» izan behar duela nabarmendu zuten Kataluniako alderdi eta eragile zibil subiranistek, atzo, U-1aren erreferendumeko bigarren urteurrenean. Adierazpen bateratu bat mamitu dute, eta nahiz eta horrek ez dituen ekintza zehatzak jasotzen, erantzunari marko bat ezarri diote. Marko horren arabera, erantzunak hiru printzipio lehenetsiko ditu: askatasuna, errepresioa etetea, eta autodeterminazioa. Eta erantzuteko moduak behar du izan «masiboa, ez-biolentoa, eta desobedientzia zibil bakezaleari loturikoa».

Adierazpena plazaratzeko ekitaldia egin zuten Bartzelonan, eta parte hartu zutenen artean zeuden JxC Junts Per Catalunyako, ERC Esquerra Republicanako, eta CUPeko ordezkariak. Catalunya En Comukoak ere deituta zeuden, baina Jaume Asens alderdiaren bozeramaileak prentsaurrekoan adierazi zuenez, ez ziren ekitaldira joan deialdia berandu jaso zutelako, eta ez zutelako «argi» zer «izaera» zuen.

Elisenda Paluzie ANC Biltzar Nazional Katalaneko presidenteak aurkezpenaren ondoren azaldu zuenez, espero du «erantzun instituzional eta politikoa behar bezalakoa» izatea, eta independentzia erdigunean jartzea. David Fernandez ANCko Idazkaritza Nazionaleko kideak herenegun aurreratu zuenez, Bartzelonan bukatuko diren hiru martxa antolatuko ditu biltzarrak sententziari erantzuteko.

Marcel Mauri Omnium Culturaleko presidenteordeak ere ekitaldian parte hartu zuen, eta uste du subiranismoa erantzun «bateratua eta kolektiboa» emateko gauza izango dela, eta «beste sentsibilitate politiko batzuek» ere bat egingo dutela.

Kataluniako Gobernuak, berriz, adierazpen instituzional bat egin zuen galdeketaren bigarren urteurrenaren harira. Gobernuko kontseilari guztiek parte hartu zuten Generalitatearen jauregian egindako ekitaldian, eta Quim Torra presidenteak eta Pere Aragones presidenteordeak hartu zuten hitza. Generalitateak U-1aren «espiritua» aldarrikatzen du, «aitzakiarik gabe» independentziarantz egiteko.

Galdeketaren ondare «bakezale eta demokratikoa» azpimarratu zuen Generalitateak, eta Espainiako Gobernuari mezu bat helarazi zion: «Gizarte heldu, arduratsu eta konprometituak modu bakezale eta demokratikoan adierazten dira». Kataluniako Gobernuaren iritziz, independentzia «ezin saihestuzkoa» da. «U-1a beti izango da sortze egun bat».

Katalunia guztian antolatu zituzten mobilizazioak atzo, eta Bartzelonan egin zuten urteurreneko manifestazio nagusia, iluntzean.

Zentsura mozioa

Katalunian, berriro, 155.a ezartzearekin mehatxatzen ari da Pedro Sanchez Espainiako Gobernuko presidentea azken egunotan. «Mehatxu bat» ez dela zehaztu zuen atzo, baina jakinarazi zuen jarduneko gobernu batek ere berdin-berdin aplika dezakeela: «Inongo arazorik gabe».

Kartzelatutako CDR Errepublikaren aldeko batzordeetako kideen auziari dagokionez — «terrorismoa» egozten die Auzitegi Nazionalak—, Carles Puigdemont Kataluniako presidente ohiak Catalunya Radion atzo salatu zuen CDRekin lotzen duten filtratutako informazioen helburua dela bere kontrako euroagindua berriro aktibatzea: «Asmo horrekin ari dira niri terrorismoa egozteko ahaleginean».

Bestalde, Roger Torrent Kataluniako Parlamentuko presidenteak astelehenerako deitu du Torraren aurkako zentsura mozioa. Ciutadansek aurkeztu zuen mozioa, eta Legebiltzarreko Mahaiak tramiterako onartu zuen, atzo.


Atletico izango da finalean, Bartzelonari emaitza irauli eta gero (2-3)

Madrilgo taldea 2-1ekoari buelta emateko gai izan da partidaren azken partean.

Angel Correak 87. minutuan egindako golak Superkopako finalera sailkatu du Atletico Madril, Bartzelona kanpoan utzita.

Madrildarrek Jan Oblaken geldituei esker iraun dute bizirik norgehiagokan zehar, eta, hala eta guztiz ere, katalanak aurretik ziren markagailuan (2-1) Messiren eta Griezmannen golei esker. Aitzitik, norgehiagokako azken txanpan emaitza iraultzeko gai izan dira (2-3).

Gutxien espero zenean, garaipena lortu du Simeoneren taldeak. Correak kontraeraso bat baliatu du Neto ozta-ozta gainditu (Bartzelonaren atezaina baloia desbideratzeko zorian izan da) eta markagailua irauli duen gola erdiesteko.

Horren aurretik, Bartzelonak ere buelta eman dio emaitzari, lehendabizi Atletico aurreratu baita Kokek, bigarren zatiari ekin eta berehala, lortu duen golaren bitartez. Gerora iritsi dira Lionel Messik (51. min) eta Antoine Griezmannek (62. min) sartutako golak.

VAR sistemak ere izan du zeresanik, epaileak bi gol baliogabetu baitizkio Bartzelonari: lehena, Messirena (argentinarrak eskuarekin kontrolatu du gola sartu aurretik); eta bigarrena, Piquerena (Arturo Vidal jokoz kanpo zegoen gola ekarri duen geldikako jokaldia atera dutenean).

Horrez gain, adierazi gabe utzi du Piqueren balizko penalti bat (defentsak baloia eskuarekin ukitu du baloia Morataren erdiraketa batean).

Ondorioz, zuri-gorriek jokatuko dute finala igandean, Real Madril aurkari dutela; izan ere, Zidaneren taldeak 1-3 irabazi zion bezperan Valentziari, beste finalerdian.

Fitxa teknikoa:

2 - Bartzelona: Neto, Sergi Roberto, Gerard Pique, Samuel Umtiti, Jordi Alba, Sergio Busquets (Rakitic, 83. min), De Jong (Ansu Fati, 87. min), Arturo Vidal, Messi, Griezmann eta Luis Suarez.

3 - Atletico Madril: Oblak, Trippier, Felipe, Savic, Lodi (Vitolo, 67. min), Correa, Hector Herrera [(Koke, 46. min)(Llorente, 73. min)], Thomas, Saul, Joao Felix eta Morata.

Golak: 0-1, 46. min: Koke. 1-1, 50. min: Messi. 2-1, 64. min, Griezmann. 2-2, 82. min: Morata (penaltiz). 2-3, 87. min: Correa.

Epailea: Jose Luis Gonzalez Gonzalez. Txartel horiak: Pique, Luis Suarez eta Neto (Bartzelona); Thomas, Savic eta Llorente (Atletico Madril).


Mariasun Landak 'Inurrien hiztegia' argitaratu du, helduentzako narrazio bilduma


Nanoteknologiaren sektorea Bilbon egongo da ostiral arte

BECen gaur zabaldu den Imagenano azoka Europako handiena da, eta 1.200 profesional biltzea espero da.

Gorantz doan sektorea da nanoteknologia. Eta Euskal Herrian ere joera hori izan du azken bost urteetan. 2008an 70 enpresa zeuden nanoteknologian ikertzen ari zirenak, eta une honetan kopuru hori 180raino hazi da. “Proiektuak ikertzen ari diren enpresen kopurua hazi egin da, baina oraindik nanoteknologia daramaten produktuak ez dira hazi”, azaldu du Cristina Oyon Phantoms fundazioko arduradunak. Hau da, oraindik ikerketa prozesuan dagoen sektorea da. “Oraindik bidea egiten hasi gara”.

BECen gaur goizean zabaldu duten Imagenano azokan sektorean azken bi urteetan izan diren berrikuntzak erakutsiko dituzte. 42 herrialdetatik 160 enpresa inguratu dira Barakaldora, eta, horren ondorioz, 1.200 profesional inguratzea espero dute antolatzaileek. Datu horiek Europako azoka erreferentzial egin dute Imagenano.

Aurtengo edizioan, grafenoaren inguruko ikerketak leku handia hartuko du. Europako Batzordeak, ikerketa hori bultzatzeko, mila milioi euroko laguntza emango dio Graphene Flagship fundazioari datozen hamar urteetan. “Material honen inguruko autobidea zabaldu berri da”, esan du Pedro Miguel Etxenike ikerlariak. Biologian eta teknologia berrietan zeresan handia izango duela uste da, baina oraindik lehen urratsetan daudela gogorarazi dute.


Elorrioko Sukalki Eguna iruditan

Goizean goizetik jai giroan murgilduta dabiltza Elorrion. Gaurkoan ere hainbat lagun batu dira sukalkia egiteko.


Kantxa urdinean egingo dute zapatuko berdura azoka

Bihar, zapatua, irekita egongo da berdura azoka. Baina ohiko tokian egon ordez, kiroldegiko kantxa urdinean egongo dira baserritarren postuak. Albiste barruan datoz hartuko dituzten neurri bereziak.

Hauexek dira Oñatiko Udalak zapatuko berdura azokarako hartutako neurriak:

Ekoizleendako oharrak

Zama lanak egiteko segurtasun neurriak hartu beharko dira (gutxieneko distantzia: 1.5 metro).

Postu bakoitzeko saltzaile bakarra.

70 urtetik gorakoak edo arrisku taldekoetakoak (gaixotasun kronikoak, organo transplantea dutenak, arnas arazoak dituztenak...) ezin dira saltzen egon.

Eskularruak erabiltzea derrigorrezkoa da (saltzaileek ekarri beharko dituzte).

Saltzaile bakoitza aurrez egokitu zaion lekuan jarri beharko da.

Salmenta postuetan bi mahai egongo dira: bat, eroslea eta saltzailearen artean (hutsik, erositako produktuak emateko); eta, bestea, saltzailearen atzean (elikagaiak gordetzeko).

Elikagaiak, ekoizleak soilik ukituko ditu eta erosleentzat ez dira eskuragarri egongo.

Mahaiak garbi egon behar dira, uneoro.

Kontsumitzaileendako oharrak

Zubikoa kiroldegiko kantxa urdinean egingo da azoka.

Familiako, pertsona bakarra.

Azokara ez dira joango ez umeak, ezta 70 urtetik gorako pertsonak ere.

Arrisku taldeetako pertsonak ez joatea gomendatzen da: bihotzeko gaitzak dituztenak, organoren bat transplantatua dutenak, arnasketa arazoak dituztenak...

1,5 metroko gutxieneko segurtasun distantzia egongo da saltzaileen eta erosleen

artean.

Debekatuta dago elikagaiak ukitzea.

Erosleei banaka eskainiko zaie zerbitzua, eta 1,5 metroko distantzia bermatuko da

ilaran atzean dituenen artean.

Sartu aurretik eskuak garbitu behar dira.

Sarrera bakarra egongo da, baita irteera bakarra ere.

Ordutegia: 8:00-13:30 (14:00etarako herritar guztiek kanpoan egon beharko dute).


Genero indarkeriaren biktimentzako laguntzak kudeatzeari utziko dio Emakundek

Eusko Jaurlaritzako sailek egingo dute kudeaketa zuzena, baina berdintasun politikak koordinatzen eta diseinatzen jarraituko du Emakundek.

Genero indarkeria jasaten duten emakumeentzako baliabideak kudeatzeari utziko dio Emakundek. EAEko Aldizkari Ofizialak gaur jakinarazi duenez, Eusko Jaurlaritzako sailen esku geratuko da laguntza eta zerbitzu batzuen kudeaketa zuzena, hala nola telefono bidezko arretarena eta diru laguntzena. Dena den, Emakundek jarraituko du berdintasun politiken koordinazioaren eta diseinuaren buruan.

Ana Alberdi Emakundeko idazkari nagusiak argitu du erabiltzaileek ez dutela aldaketarik nabarituko, eta “barne kudeaketari” dagokiola berrantolaketa. Funtsean, 2009ko egoerara itzuliko da biktimentzako laguntzen kudeaketa, urte hartan PSE-EEk gidatutako Jaurlaritzak egindako aldaketei buruzko hausnarketa egin ondoren. Gobernuari dagozkion zerbitzuak sailek kudeatuko dituzte zuzenean, horrela “eraginkortasuna hobetu” egingo dutelakoan.


Sanantonetarako prest daude Barinagan

Neguko hotzari jai giro beroagaz egingo diote aurre, urtero legez, Barinagan. Horretarako ekintzaz bete dute San Anton jaietako egitaraua. Kirol, joko eta lagunarteko otorduak izango dira nagusi jaiak iraungo duten lau egunetan.

Eguenean, San Anton egunez, hasiko dira aurtengo ospakizunak eta jubilatuak izango dira jaiagaz gozatzen lehenengoak. Iturritxu elkartean bazkalduko dute Irantzu Larrinaga Kontzeju Zaharra tabernako nagusiak prestatuko dien jana. Jubilatuen bazkarian parte hartu nahi dutenek, eguaztenean [urtarrilak 16] izango dute txartelak erosteko azken aukera. Baskaran estankoan eta Kontzeju Zaharra tabernan dauzkate txartelak.

Establezimendu bi horietan eskuratu daitezke bai eta ere aurtengo zapatuko [urtarrilak 19] Bertso Afarirako txartelak ere. Barinagako Jai Batzordekoek argitu dutenez barikura arte [urtarrilak 18] erosi ahalko dira. Giro ona nabarmena izaten da urtero Bertso Afarian. Nerea Ibarzabal Salegi bertsolari markina-xemeindarrak eta Andoni Egaña Makazaga bertsolari zarauztarrak ipiniko diote doinua afariari. Ostean, dantzarako aukera ere egongo da Laja II eta Lutxurdixo trikitilariekin. Goizaldera arte eusten dutenek, gainera, berekatz zopa edukiko dute zapatuko jaia amaitzeko. Goxo-goxo afaltzeko, bestalde, berogailua ere egongo dela jakinarazi dute Barinagako jai batzordekoek.

EGITARAUA

Norgehiagokak. Kirolerako eta jokorako tartea ere egongo da Barinagako sanantonetan. Pilota partiduak eta Barinagako Frontoi Txikiko buruz buruko V. Pala Txapelketako finala jokatuko dira barikuan. Atzo [urtarrilak 14] jokatu zituzten finalaurrekoetan erabakita geratu ziren Pala Txapelketako finalistak. Bi finalaurreko jokatu ziren: Meabe eta Razkinen artekoa alde batetik, eta Aldaolea eta Bereuren artekoa, bestetik. 7-18 eta 12-18 nagusitu zen Meabe lehenengoan, eta beraz, bera izango da finalistetako bat. Bigarren finalaurrekoan, berriz, 18-14 eta 18-15 irabazi zuen Aldaoleak, eta finalean egongo da bera ere.

II. Kalamua-Barinaga

Kirol hitzordu garrantzitsua izango da zapatuan [urtarrilak 19] hirugarren urtez lehiatuko den Kalamua-Barinaga Jaitsiera. Gainera, iaz bezala Euskal Mendizale Federazioaren Zirkuituko lehen lasterketa puntuagarria izango da. Apurka-apurka parte hartzeko izenak ematen ari dira kirolariak, eta iazko kopurura heltzea dute helburu antolatzaileek. Bihar [urtarrilak 16] gauera arte egongo da zabalik izena emateko aukera Herrikrosa webgunean.

10:30ean abiatuko dira Kalamuarantz parte hartzaile guztiak, eta 12.00etan hasiko dute lasterketa. Guztira hiru sari egongo dira lehenengo neska zein mutilentzat:

100 euro eta Txotxiki bik emandako txapela

75 euro eta Baskaran gazta

50 euro eta Meabeko kopeta bat.

Gainera, errekor berria lortzen duenak 50 euroko gainsaria jasoko du. Joseba Plazak eta Mayi Mujikak ezarri zituzten errekor berriak iaz, eta beraz, horiek hausten saiatuko dira aurtengo parte hartzaileak. Plazak 00.11.13ko denboran amaitu zuen 3,8 kilometroko mendi ibilbidea eta Mujikak 00.13.54ko denboran.

[ARGAZKI GALERIA] II. KALAMUA-BARINAGA JAITSIERA

Briska eta Bolo Txapelketak osatuko dute zapatuko kirol aukera. Lehenengo Iturritxu elkartean jokatuko da 16:30ean, eta bertan eman beharko dute izena parte hartu nahi dutenek 10 euroren truke. Ordu berean hasiko dira sanantonetako Bola Joko Txapelketako aurre tiraldiak, eta 17:30etik aurrera jarriko dute bola jokoan. Barinagako Jai batzordeak eta MX3T taldeak elkarlanean antolatutako txapelketan lehen gelditzen diren lau bolari onenek eramango dituzte Bola Joko Txapelketako sariak:

80 euro eta Plaza Anaiek emandako txapelak

60 euro eta Santa Mañeko gazta

40 euro eta Meabeko kopeta

20 euro eta ardo botila.

Ibilaldia. Azken urteetan egin duten modura, domekarako [urtarrilak 20] Barinaga Ezagutuz ibilaldia antolatu du jai batzordeak auzoko inguruetan zehar. Estreineko bider bi ibilaldi egongo dira aurten aukeran: 13,2 kilometroko ibilaldi luzea eta 6,9 kilometroko laburra.

EGITARAUA

09:30etan abiatuko dira luzeko ibiltariak. Barinagatik Barinagarainoko bidea osatuko dute Urko eta Kalamua mendien inguruetatik igarota. Ibilbide laburreko partaideak, berriz, 10:30ean daukate irteera ordua ezarrita. Autobusez joango dira lehenengo Isuaraino, eta handik Barinagarainoko bidea bete beharko dute.

Ibilaldiak amaitutakoan guztientzako hamaiketakoa egongo dela zehaztu dute antolatzaileek.

[ARGAZKI GALERIA] II. KALAMUA-BARINAGA JAITSIERA


Bertso saio musikatua ostegunean, Artzabalen

Jatetxe atarian antolatu dute ekitaldia, ostegun honetan, urriaren 3an 19:00etan. Jokin Labaien, Arkaitz Oiartzabal “Xamoa”, Jon Martin eta Iñaki Apalategi bertsolariek parte hartuko dute, musikariokin batera; Ixak Arruti eta Gari. Gai jartzaile lanetan, Haritz Kasabal arituko da.

Duela 100 urteko Donostiari buruzko argazki erakusketa

Artzabaletik mugitu gabe, eta Donostia suntsitu zuteneko 200 urte bete berri diren honetan, argazki erakusketa berezi bat jarri dute Artzabal jatetxean. Hiriburua berreraikitzen hasi zireneko lehen mendeurreneko irudi bilduma hain zuzen. 1905-1915 urte artean, Julian Alonsok ateratako argazki sorta urriaren 31ra arte ikusi ahal izango da aipatu jatetxean. Mendeurrenaren harira, “herri lan ugari egin ziren eta argazki gehienek garaiko aldaketak islatzen dituzte”.


Ikusmina eragin duen lip-duba, ostiralean aurkeztuko dute jendaurrean

Ikusteko gogoz da herritar asko, emaitza ezagutzeko irrikitan. Bi egun baino ez dira geratzen, Erraustegia Erabakia herri plataformak urriaren 16an grabaturiko lipduba ikusteko. Grabazioarekin egin bezala, emaitza ezagutzeko unea ere denok batera bizitzea nahi dute. Horretarako antolatu du herri plataformak, ostiral honetarako, urriak 21, grabazioa aurkezteko jendaurreko ekitaldia. Ostiralean 20:00etan frontoian.

“Zorionak eta esker beroenak parte hartzaile guztiei”

Esker hitzok adieraziz, pozik asko agertu da Erraustegia Erabakia herri plataforma, urriaren 16ko lip-dub grabazioak izandako harrerarekin. Fermin Muguruzari ere eskerrak helarazi nahi dizkiote, “Hitza hartzera goaz” bere abestia erabiltzen uzteagatik.

800 lagunek baino gehiagok parte hartu zuten lip-dub grabazioan. "Parte hartze izugarria", nabarmendu dutenez. "Kopuru ederra da, gizartearen parte hartzea aktibatuta dagoela erakusten duelako eta herritarron hitza kontuan hartu behar dela azpimarratu egiten duelako. Erraustegia ezarri nahi duten agintariek ezin diote ezikusiarena egin herritarren aldarrikapen honi", adierazi dute.

Ekimenak sustatuko parte hartzeak antolatzaileen aurreikuspen guztiak gainditu ditu. Igandeko ekitaldian adierazi zena, herriaren isla izan dela diote. "Ikusi duzuen bezala, ekitaldi irudimentsu, koloretsu, umoretsu eta bizia izan da gaur herritarron artean gauzatu duguna. Balore berezia du guretzat, gaurko ekitaldi hau herri osoaren isla izan delako; bertan izan dira jai batzordeko kideak, guraso taldeak, kirol taldeak, dantzakoak, musikariak, irakasleak, mendizaleak, feministak... elkarteen zerrenda luzea norbanako asko eta askorekin batera", azpimarratu dutenez.

Lip-dubean egin bezala, parte hartzera animatzen gaituzte asteburuko herri galdeketan.

Eskertza berezia gaztaingileei

Urtean zehar antolatzen diren hainbat ekimenetan parte hartzen dute, muxutruk, eta lan handia eginez. Lerroon bidez, urriaren 16an goizean goizetik lanean jardun zuten gaztaingileak eskertu nahi dituzte antolatzaileek.

Irudi bilduma osoa hemen: Lip-dub grabazioa


Larraun eta Goizuetaren arteko lehia izanen dute Herriarteko pilota txapelketan larunbatean Lekunberrin

Herriarteko pilota txapelketaren baitan Larraun eta Goizuetaren arteko norgehiagoka izanen dute uztailaren 11n, larunbatean 11:00etatik aurrera Lekunberriko pilotalekuan.

Benjamin mailan, Goizuetako Alsua eta Aranberri, Larraungo Goikoetxea eta Legarraren kontra ariko dira; alebin mailan, Goizuetako Salaberria eta Lujanbio, Larraungo Olleta eta Ijurkoren kontra; infantiletan, Goizuetako Legarreta eta Elizegi, Larraungo Galarza eta Goldarazenaren kontra eta senior mailan, Goizuetako Aizkorbe eta Apezetxea, Larraungo Galarza eta Gurrearen kontra. Itzulerako partidak heldu den astean jokatuko dituzte Goizuetan.


Ordiziako azoka, turisten asteazkenetarako plana

Uztaileko eta abuztuko azoketan, asteroko postuetako saltzaileekin batera, turista ugari ibiliko dira Ordiziako azokan. Izan ere, D’Elikatuz zentroak uztailaren 1ean ekingo dio turismo denboraldiari, eta San Sebastian Region egitasmoarekin duten hitzarmenaren barruan, Donostian dauden turistak trenez eta autobusez bideratuko dituzte Ordiziako feriara.

Ordiziako azokan, informazio puntu bat jarriko dute, plazaren aldamenean, “asteazkenetan datozen bisitariengandik gertuago” egoteko. Betran, Ordiziako Azokako Ibilbidearen edota ‘Ordiziako Azoka, zentzumenentzako oparia’ esperientzia turistikoaren inguruko informazioa emango dute. D’Elikatuz gunean ere Goierriri buruzko informazio turistikoa emango dute; astelehenetik ostiralera (10:00-13:00 eta 16:-19:00) eta asteburu eta jai egunetan (11:00-14:00 eta 16:00-19:00) egongo da zabalik.

Trenez eta autobusez

Donostia aldeko turistak Ordiziara eta Idiazabalera erakartzeko, txartel bat argitaratu eta hotel eta turismo bulegoetan banatu dute. Bertan, garraio publikoa erabiliz Gipuzkoaren barrualdea ezagutzeko gonbitea luzatzen zaie bisitariei. Trenez Ordiziako azoka eta D’Elikatuz zentroa ezagutu dezakete aurrena, eta ondoren, autobusez, Idiazabalgo Gaztaren Interpretazio Zentroa eta gaztandegi bat bisitatzeko aukera izango dute.

Bestalde, Gipuzkoako Foru Aldundiko turismo sailak San Sebastian Region Bus izeneko autobus zerbitzua jarri du martxan. Zerbitzu horrek, Gipuzkoa ezagutzeko bi ibilbide proposatuko dizkie turistei, bat kostakoa eta bestea barrualdekoa. Azken hori, larunbatetan iritsiko da Ordiziara.


Azpeitia lehenengo postutik hirugarrengora, hizkuntza politikaren azterketan

Kontseiluak Euskal Herriko 66 herri eta hiritako hizkuntza politikak aztertu ditu

Azpeitiko Udalak hamarretik 8,69ko puntuazioa lortu du; duela lau urte baino altuagoa


Siriako Armada Elektronikoaren erasoa, 'New York Times'en webguneari

Al Assaden Gobernuaren jarraitzaileak dira 'hacker' horiek, eta zerbitzutik kanpo utzi dute webgunea behin baino gehiagotan.

Siriako Armada Elektronikoak erasoa egin du New York Times egunkari estatubatuarraren webgunearen kontra eta behin baino gehiagotan zerbitzutik kanpo utzi du, AEBetako armadak eta aliatuek ustez datozen orduetan Siriari egingo dioten eraso militarrari erantzute aldera.

Marc Frons egunkariko Informazio ataleko buruak azaldu duenez, "Siriako Armada Elektronikoak, edo haien papera jokatzen saiatu den norbaitek", hainbat eraso egin zizkion egunkari estatubatuarraren webguneari atzo arratsaldean.

Fronsen arabera, lehenengo erasoa hango 15:00etan (Euskal Herriko 21:00etan) gertatu zen, eta zerbitzutik kanpo utzi zuen webgunea. Erasoari aurre egitea lortu bazuten ere, beste eraso batzuk etorri ziren gero.

New York Times-ek eraso informatiko ugari jasotzen ditu urtero, baina Siriako Armada Elektronikoaren lehenengoa da, orain arte CNNri, Washington Posti eta Associated Press (AP) albiste agentzia izan baititu jomugan.

Siriako Armada Elektronikoa 'hacker' talde batek osatzen du, eta 2011n sortu zen, Bashar al Assad Siriako presidenteari babesa emateko. Mendebaldeko prentsaren bertsioari aurre egitea da bere helburu nagusia.


Bukatu dira apainketak

Martxoan hasitako taldekako lanak amaitu dira iada eta ederki pasatu dugu! Ikusi argazki hauetan lanaren emaitzak!

Denon artean egindako lanaren ostean ludotekan dauzkagu zelai, itsaso, baso eta ipar poloa!

Danok nahi genduana espazio berdinian!


Osasuna Magnak bikain hasi du liga

Talde irurtzundarrak 8 eta 5 irabazi zion Santiago Futsali

Ostiralean hasi zen Areto Futboleko Lehen Mailako 2017/2018 denboraldia. Xota klubeko taldeak izena estreinatzen zuen, Osasuna Magna. 2.300 zale bildu ziren Anaitasuna pabilioian Santiago Futsalen kontra talde berdeak jokatzen zuen partida ikustera. Eta esan beharra dago estreinua ikusgarria izan zela. Emozioz betetako partidan, 8 eta 5 irabazi zion Imanol Arregiren taldeak Santiago Futsali.

Hasieratik erritmo bizi-bizia izan zuen partidak. Bi taldeek hasieratik sortu zituzten gol aukerak. Horietako batean, Dani Saldise irurtzundarrak Osasuna Magna aurreratu zuen. Segundo gutxira Saldisek bigarrena sartu zuen, eta Roberto Martil irurtzundarrak hirugarrena lortu zuen minutu eskas batera. Eta Victorrek talde berdearen aldeko laugarrena sartu zuen handik gutxira.

Baina Santiago Futsalek bikain erantzun zuen: Catelak eta Armandok sartutako golei esker eta Victorrek ate propioan sartutakoari esker, 4 eta 3 hurbildu ziren Santiagokoak atsedenaldia baino lehen. Bigarren zatia hasi eta berehala Rafa Usinek Osasuna Magnaren aldeko bosgarren gola egin zuen eta berehala iritsi zen seigarrena, Araçak sartutakoa. Horrela, Santiagokoek atezain-jokalari formula erabiltzea erabaki zuten. Baloia hurruntzera zihoanean, Araçak ate propioan sartu zuen gola eta 6 eta 4 hurbildu ziren galiziarrak, baina handik gutxira egindako akatsa konpondu zuen brasildarrak eta Osasuna Magnaren zazpigarrena sartu zuen. Finalerako bi minuturen faltan, Alex Diz aldageletara bidali zuen arbitroak, eta Eseverrik Osasuna Magnaren zortzigarren gola sartu zuen, penaltiz. Eta partida bukaeran Santiago Futsalek bosgarren gola sartu zuen. Horrela despeditu zen ligako lehen jardunaldi azkar eta ikusgarria.

Imanol Arregi entrenatzaileak azaldu zuenez, “Santiagoren kontra lortutako 3 puntu hauek liga hasteko oso garrantzitsuak dira”. Bynhoren debutaren inguruan, teknikariak nabarmendu zuen jokalari brasildarrak “asko” emango diola klubari eta “gehiagora” joango dela.

Hurrena, El Pozo

Lehen jardunaldia jokatuta, Levante da liderra (3 puntu), Bartzelona, Movistar Inter, Osasuna Magna eta El Pozo Murciarekin puntutara berdinduta. Eta larunbatean, hain zuzen ere, El Pozo Murcia talde ahaltsuaren kontra ariko da Osasuna Magna, 17:30ean, Murtziako Kirol Jauregian (Teledeporte).


Kafe filosofiko saioa, gaur Zelai Arizti kultur etxean

ZUMARRRAGA // Gaur, 18:00etatik 19:30era, kafe filosofiko saioa egingo dute Zelai Arizti kultur etxean. Beti bezala, saioa Pello Biain filosofia irakasle zumarragarrak gidatuko du. Bera da, hain zuzen ere, egitasmo horren bultzatzailea. Hurrengo saioak hilaren 17an eta 24an izango dira. Aurreko saioan inmigrazioari buruz hitz egin zuten.


Etorkinei integratzen laguntzeko laguntzak eman ditu Nafarroako Gobernuak

Oinarrizko Gizarte Zerbitzuei helaraziko zaizkie

Nafarroako Gobernuko Erakundeekiko Harremanetarako eta Gobernuko Eledunaren Departamentuak 1,4 milioi euro onartu ditu Nafarroako 33 entitaterentzat. Laguntza hori etorkinei integratzen laguntzeko da eta gizarte zerbitzuek jasoko dute. Eskualdeko mankomunitate zein udaletara 62.222,21 euro bideratuko dira:

Oinarrizko Gizarte Zerbitzuei

Baztango Udalak 15.209,87 euro jasoko ditu, eta horietatik 4.163,23 euro sentsibilizazio kanpainetarako izanen dira, gainerakoa, 11.046,64 euro, gizarte zerbitzuen alorra sustatzeko.

Malerrekako Zerbitzu Orokorren Mankomunitateak 13.385,28 euro jasoko ditu, eta horietatik 2.642,04 sentsibilizazio kanpainetarako izanen dira, bertze 1.638,58 euro harrerarako. Gainerakoa, 9.104,62 euro gizarte zerbitzuen bertze jardueretarako.

Leitzako Gizarte Zerbitzuen Mankomunitatearentzat 12.118,29 euro izanen dira. Kopuru horretatik zati bat, 4.974 euro, parte-hartzea bultzatzeko izanen da. Dirulaguntzaren gainerako zatia, berriz, 7.144,29 euro, gizarte zerbitzuen bertze jardueretarako.

Bortzirietako Gizarte Zerbitzuen Mankomunitateak 21.508,77 euro jasoko ditu. Haur eta gazteen alorrean lantzeko 4.200 izanen ditu, gizarte zerbitzuetarako 10.709 euro, sentsibilizazio kanpainetarako 4.299.77 euro, emakumeen alorrerako 150 euro eta harrerako 12.076,83 euro.


Miley Cyrus eta Pedro Sanchezen artean konplizitatea nabaritu dugu Twitterren

Abeslaria eta politikariaren arteko txioak ikusi eta Carla Bruni eta Nicolas Sarkozyren erlazioarekin gogoratu gara. Biak parekatu ditugu.

Miley Cyrus abeslariak eta Pedro Sanchez Espainiako presidenteak Twitter bidez izandako interakzioaz hitz egin dugu gaurko saioan.


Haur lapurtuen arabera, hirutik batek agiriak lortzeko zailtasunak ditu

SOS Haur Lapurtuak elkarteak salatu du erakunde publikoek ez dutela ardurarik hartzen, baina ohartarazi du elkarteak ez duela etsiko egia jakin arte.


VII. Argazki Rallyak baditu irabazleak

Udazkena gaia izanik, Tomas Fernandez VII. Argazki Rallyko lehiakideek urriaren 23tik 27ra izan zuten argazkiak atera eta Etxarri argazki dendan aurkezteko. Asteazkenean, jakin ziren Argazki Rallyko sarituak Manuel Lekuona Kultur etxeko kafetegian egin zen ekitaldian.

Jesus M. Zaballos Gazteria eta Festetako batzorde burua izan zen sari banaketaren arduraduna. Honela, gazteen mailan sorta onenaren saria Carlos Aizpurua lasarteoriarrak eskuratu zuen eta argazki onenaren saria, aldiz, Donostiara joan zen, Raul Alegre gaztearentzat, hain zuzen ere. Helduen mailan, herritarra den Ricardo Diezek jaso zuen sorta onenaren saria eta Severiano Iglesias billabonatarrak, berriz, argazki onenarena.

Epaimahaia honakoek osatu zuten: Esteban Etxarri, Txema Valles, Olatz San Sebastian Miguel Angel Quintana, Tomas Fernandez eta Jesus M. Zaballos. Lan gogorra izan dutela aitortu zuen Gazteria eta Festetako buruak, "maila handia egon da aurtengo lehiaketan, ez bakarrik argazkien kalitateagatik, baizik eta egin diren konposizioengatik ere."

Honetaz gain, VII. edizio honetan parte hartzea handia izan zela azpimarratu zuen. Izan ere, haurren kategorian 5 partehartzaile egon baitziren eta helduenean, berriz, 25. Sariak banatu ostean, Jesus M. Zaballosek hurrengo urteko lehiaketan partehartzera dei egin zien guztiei.

Erakusketa

Era berean, VII. Argazki Rallyan parte hartu duten argazkien erakusketa ireki zuten. Hauek hilaren 17ra arte egongo dira ikusgai kultur etxeko kafetegian, astelehenetik ostiralera 18:00etatik 21:00etara. •


Ongi etorri beroa eman diote herritarrek Salutregiri

Atzo iluntzean jendez bete zen Eako plaza Jabier Salutregi Mentxakari harrera egiteko. Goizean geratu zen aske, eta Burgosko (Espainia) espetxearen atarian zain zituen Euskal Herritik joandako senide eta lagun asko. Tartean ziren Egin egunkariako haren lankideak ere.

18/98 sumarioan auzipetu eta zigortu zuten Eako bizilaguna. 1998ko uztailaren 15ean eman zuen Baltasar Garzonek, orduan Espainiako Auzitegi Nazionaleko epaile zenak, Egin egunkaria eta Egin irratia ixteko agindua, eta handik zazpi urtera hasi zen 18/98 makrosumarioaren kontrako epaiketa, 2005eko azaroan. 2009an emandako epaian, 38 lagun zigortu zituen Espainiako Auzitegi Gorenak; tartean, Jabier Salutregi.

Egin egunkariko zuzendaria zen Jabier Salutregi 1998an, Garzonen aginduz egunkaria eta irratia itxi zutenean. Auzipetu eta 2007ko azaroaren 30ean atxilotu zuten lehenengoz. Espainiako poliziak atzeman zuen, Donostian. Epaileak hamabi urteko zigorra jarri zion, baina 6.000 euroko bermea ordainduta aske utzi zuten 2008an, osasun arazoengatik.

Hala ere, Auzitegi Gorenak epaia eman ostean kartzelan sartu zuten berriro, eta azken zazpi urte eta erdiak preso eman ditu.


Gazteentzako skate pista egiteko lanak hasi dituzte Oiaun parkean

Zumarragako Oiaun parkean skate pista berria egiteko lanak hasi dituztela iragarri du Mikel Serrano Zumarragako alkateak. Alkateak azaldu duenez, orain bi urte Urretxuko eta Zumarragako gazte talde batek jakinarazi zion skate-a praktikatzeko zuten gune baten beharraz, eta eskaria luzatu zuten Zumarragako udalera. Alkateak «instalazio hori egin ahal izateko bitartekoak bilatzeko» konpromisoa hartu zuen orduan gazteekin. Diru-laguntza Gipuzkoako Foru Aldundiaren Ingurumen Sailetik iritsi da aurten, «ingurune degradatuak birgaitzera bideratutako poltsatik». Hain zuzen, Oiaun garai batean hondakindegia izan zela gogorarazi zuen Serranok.Hiru gune ezberdinAsteazkenean bildu zen Serrano gazteekin eta proiektua «oso begi onez» ikusi dutela esan du. Lanak hasita daude eta «urtarrila amaierarako erabiltzeko moduan» izango dela agindu du. Skate parkeak 30 metro luze eta 11 metro zabal izango ditu, eta hiru gunetan banatuta egongo da: «Aldeetako batean bainuontzi antzeko estruktura bat izango du, erdialdean jauziak egin ahal izateko arrapala bat eta barandak, eta azkenekoan, bobeda itxurako beste estruktura bat».Lanek «50.000 euroko aurrekontua dute eta foru aldundiak finantzatuko du %100ean». Diseinua egin duen arkitektoa skate zalea dela ere argitu zuen.


Ba al dakizu zein musika tresna den hurritz azalez egiten den sunprinua?

Sunprinua musika tresna bat da. Larraungo bailarako Urrizti herrialdekoa. Itxuraz, dultzaina baten tankera du. Hurritzaren (Corylus avellana) azalarekin egiten da. Orain da sunprinua egiteko hurritzari azala kentzeko garaia.

Maiatzeko ilgorako izerdialdi bortitza haltza (Alnus glutinosa) botatzeko erabiltzen zela argitaratu, eta jabetu naiz geuk ere badugula maiatzeko izerdialdia. Jende mordoak idatzi, erantzun, osatu eta galdetu dit maiatzeko ilgoraz, izerdialdiaz, haltzaz eta gurdi-gainekoaz. Horietako bat izan da Ibarruriko Undebeittiko Antton Gorrino, Bizi Baratzearen facebookeko horman.

Anttonek idatzi zuen haltza botatzeko bezala “hurritz azalarekin sunprinua egiteko sasoia ere bada!”. Eta niri bai hasi zitzaidala izerdia bor-bor. Eta bol-bol, bar-bar, bal-bal, bur-bur, bul-bul, bro-bro, pul-pul, pil-pil, pir-pir, fil-fil, txir-txir, gar-gar, gal-gal, gir-gir, gol-gol, kal-kal, pol-pol, txil-txil, zir-zir, zarra-zarra eta parpaz. Segituan erantzun nion “sunprinua” zer zen galdetuz. Ordurako miatuak nituen eskura harrapatutako hiztegiak eta bakar batean ere ez zen sunprinurik. Eskerrak Anttonek dri-dra erantzun zidan. Erantzunean Juan Mari Beltran Argiñena jakintsu handiaren lana aipatzen zidan, baita hark idatzitakoetarako estekak bidali ere. Eta sunprinuarenaz jabetzen ari nintzen eran lilurak harrapatu ninduen. Izan ere, zer gutxi dakigun gure kulturaren landareez...

Sunprinua musika tresna bat da. Larraungo bailarako Urrizti herrialdekoa. Itxuraz, dultzaina baten tankera du. Hurritzaren (Corylus avellana) azalarekin egiten da. Hurritz altsuma luze, zuzen eta adarrik gabekoarena behar du; osokoa eta zulorik gabea izan dadin. Metro pare bateko adarrari azala espiralean kentzen zaio eta sei bat zentimetro zabaleko xingola luze-luze bat aterako da. Xingola hori tutu koniko bat osatuz estu-estu bilduko da, dultzaina luze baten itxura emanez. Mutur estuena ebaki, eta pita (pipitta, fita...) izango da, ahoan putz egitean bibratu egingo duena. Beheko mutur zabalena ireki ez dadin ziri bat sartzen zaio, “errena”, eta elorri zuriaren (Crataegus sp.) arantza izaten da. Behatz erakusleek helduko dioten tokian bi zulo egiten zaizkio eta horrek hiru tonuko tresna bihurtzen du. “Durunbele” esaten zaio tresna horren doinuari edo musikari. Artzainen tresna da, mendiko larreetan daudenean eta, batez ere, ilunabarrean jaisten direnean herriaren gaineko aldean geratu eta bertatik jotzen dute, bakoitzak bere aldetik laster etxean direla adierazteko. Herri bueltako mendi maldetatik, kontzertu estereofoniko ederra izango zen... Negu Gorriak taldearen 1991ko Gure Jarrera diskoaren sarreran sunprinua entzuten da.

Sunprinua hurritz azal soila da. Bera erraz eta osorik kentzekotan hurritzak izerdi betean izan behar du. Juan Marik 1996an Iribasko Juan Bautista Lasarte elkarrizketatu zuen eta hark zion sunprinutarako hurritza maiatzaren erditik gora moztu behar dela; Anttonek zioen bezala, udaberrian ondo sartuta azal berria izerdi burrustan denean, haltzaren moduan... Gero ere sunprinua uretan egoten zen: ilunabarreko joaldiaren ondoren, putzura edo askara. Horrela, uztailaren hasiera aldera arte jotzeko moduan eusten zioten.

Araitz-Betelu aldean tronpeta edo tutubia egiten omen zuten, behatzentzako zulorik gabea. Europa osoan beste landareen azalekin ere egin izan omen dira antzeko tresnak: lizarra (Fraxinus excelsior), intxaurrondoa (Juglans regia), sahatsa (Salix sp. ), urkia (Betula sp.) eta gaztainondoa (Castanea sativa).

Eta nondik ote dator sunprinu izena? Albokaren muturreko fita edo pipittari sungurrino eta sunpurrina ere esaten zaio...


Aulestiko Koba, Euskadiko txapeldun

2017ko Zaldi Proben Euskadiko Txapelketa jokatu zuten Nabarnizen, domekan, eta 81 untza 3/4, 2 metro eta 2 zentimetroko markagaz, Aulestiko Kobak jantzi zuen txapela. Maider Uriarte aulestiarra geratu zen txapeldunorde, 67 untzagaz. Gamiz-Fikako Torrontegik 66 untza egin zituen.


Uxue Alberdiren ‘Jenisjoplin’ eleberria saritu du 111 Akademiak

Gorka Arrese Susako editorea eta Uxue Alberdi idazlea. (Susa)

111 Akademiako kideek aukeratu dute aurtengo eleberri saritua: Uxue Alberdik idatzitako eta Susak argitaletxeak plazaratutako ‘Jenisjoplin’ eleberria izan da aurtengoan onena, literaturzaleen iritziz. Hiru bozketa txanda izan ditu aukeraketa prozesuak: bigarren bueltan saridun izendatzeko beharrezkoa den botoen % 40a lortu zuen lanik ez zen izan, eta beraz, boto gehien jaso dituzten bi obrak pasa ziren finalera: Maddi Zubeldiaren Deserria haurtzaro eta Uxue Alberdiren Jenisjoplin. Apirilaren 8an amaitu zen azken txanda, eta Alberdiren eleberria izango da saritua. Maiatzaren 10ean egingo dute antolatzaileek sariak banatzeko ekitaldia, Andoainen.


Azkoitiko Parrokiako Abesbatzak kontzertua eskainiko du bihar

(Argazkia: Maxixatzen)

Azkoitiko Parrokiako Abesbatzak kontzertua eskainiko du bihar, azaroak 22, parrokian. 20:00etan hasiko da emanaldia, eta Xixili Eguna ospatzeko helburuarekin antolatu dute.


Etxerat, presoen "egoera larriaren" berri ematen Bruselan

Europako parlamentariek "ezjakintasun handia daukate", adierazi du Manu Errazkin Etxerateko ordezkariak.

Etxerat presoen senideen elkarteko 50 bat kide Bruselan dira gaurtik, eragileei presoen egoeraren berri ematen. Atzo abiatu ziren Euskal Herritik eta gaur heldu dira.

Goizean protesta ekitaldi bat egiteaz gain, Europako hainbat parlamentarirekin bildu dira.

Presoen egoera "oso larria" dela jakinarazi diete, sakabanaketako politikaren ondorioak zein diren esan diete... "Ezjakintasun handia daukate datu zehatzei buruz", adierazi du Manu Errazkin Etxerateko ordezkariak, prentsaurrekoan. "Egungo baldintzen ondorioz presorik hil ez dadin pausoak emateko eskatu diegu".

Argazkian, Etxeratekoek gaur Bruselan egindako elkarretaratzea.


Arroza dastatuz, Nikaragua laguntzeko aukera

Alez ale, mundu solidario baten alde izeneko arroz dastaketa antolatu dute Arizmendik eta AMS elkarteak. Martxoaren 23an, zapatuan, bazkaria egingo dute Ferixalekuan –txartelak 17 eurotan erosi daitezke– eta elkarteak dituen proiektuei buruzko erakusketa ere jarriko dute.

Activos Por Un Mundo Solidario elkarteak dirua batzeko ekitaldia antolatu du, Arizmendi Ikastolarekin eta Arrasateko Udalarekin elkarlanean. Hala, martxoaren 23an, arroz dastaketa solidarioa egingo dute Ferixalekuan.

Jaialdiko osagai nagusietako bat arroza izango da, eta horretarako Alacantetik etorriko den sukaldari baten laguntza izango dute. Alejandro Aviles du izena, eta AMS elkartearekin lanean aritutako da Nikaraguako Diriamba hirian. Bazkaria 14:00etan hasiko da, eta bertan Avilesek hainbat arroz mota prestatuko ditu. Helburu nagusia Nikaraguako proiektuetarako ditu batzea denez, 17 eurotan erosi ahalko dira bazkarirako txartelak.

Baina arroz dastaketa ez da jaialdiko osagai bakarra izango. Informazio eta erakusketa txokoak ere jarriko dituzte, eta bazkarira doazenen artean zozketa bat ere egingo dute. Elkartea lagundu nahi dutenek, bi bide dituzte horretarako: AMSMunduSolidarioa@gmail.com eta 682 34 52 56 telefonoa.


Herritarren parte-hartzea bultzatu nahi dute Erretiratuen Eguneko azokan

Udala dagoeneko badabil Erretiratuen Eguna prestatzen, urriaren 30ean izango da-eta. Aurten, deialdi berezia egin gura dute herritarrek azokan parte har dezaten. Anima daitezen, Udalak dirulaguntza polita emateko asmoa du.

Erretiratuen Eguneko azoka egiten hasi zirenean, helburua zen herriko produktuen azoka egitea. Baina urteekin hori aldatuz joan da. Hala, gaur egun, dezente gehiago dira kanpotik datozen saltzaileak herrikoak baino. Iaz, adibidez, 25 saltoki ipini zituzten eta bederatzi bakarrik ziren Aramaiokoak. Horren aurrean, eta herritarren parte hartzea bultzatzeko asmoarekin, Udalak erabaki du aurten deialdi berezia egitea. Rosa Mondragonek esan digunez, besteak beste, dirulaguntzak emango dizkiete saltokia ipintzen duten herritarrei.

Goizetik arratsaldera arteko jaia

Hala, urriaren 30ean, goizean trikitilarien doinuek iragarriko dute Erretiratuen Eguna. Eta dagoeneko Nardeaga kalean gertu-gertu izango da azoka. 12:00etan, berriz, urtean hil diren erretiratuen aldeko meza esango dute parrokian. Horren ostean, Lagun Artean dantza taldekoek dantza erakustaldia egingo dute. Eta 14:30ean erretiratuendako bazkaria izango da, kiroldegian.

Rosa Mondragonek iragarri digu laster ipiniko dituztela salgai bazkarirako txartelak (sei euro). Euskadiko Kutxan edo Vital Kutxan erosi ahal izango dira, udaletxean bertan eta baita auzoetan ere. Izan ere, auzo-alkateei emango zaizkie saltzeko txartel batzuk. Bazkalostean dantzaldia eta opari banaketa izango dira.


3 enpresa talde aurkeztu dira, erraustegia eraiki eta kudeatzeko Aldundiaren lizitaziora

Erraustegia eraiki eta kudeatzeko Gipuzkoako Foru Aldundiak deitutako lizitaziora hiru enpresa talde aurkeztu dira. Aldunditik berri eman dutenez, honako hauek izan dira eskaintzak aurkeztu dituztenak:

-Construcciónes y Promociones Balzola, S.A; Valoriza Servicios Medioambientales, S.A; Valoriza Gestión, S.A.

-Meridiam Investments SAS; Urbaser S.A; Altuna y Uria S.A; Construcciones Moyua S.L; Construcciones Murias S.A; LKS Ingeniería S.COOP.

-Fomento Construcciones y Contratas eta Sartech Engineering.

"Erraustegiaren eta inposaketen aurrean, gazteok kalean egongo gara"

Foru Aldundiak lizitaziora aurkeztu diren enpresa taldeen berri eman eta gutxira, astelehenean Diputazioko egoitzan bertan erraustegiaren aurka mobilizatu zen Ernai gazte erakundea, atera zuten ondoko irudian ikus daitekeen moduan. "Ekimenarekin erraustegiaren inposaketa salatu, eta PNV eta PSEren erantzukizun politikoa jarri nahi izan dugu jo puntuan", adierazi dute Ernaitik.

Ez da kontu berria, gaineratzen dutenez. "PNV eta PSEk, herritarron hitza errespetatu ez, eta gainera, gure bizitzak arriskuan jartzeko erabakia hartua dute. Ez da lehenengo aldia ordea, herritarron zein ingurumenaren aurkako erabaki politikoak hartzen dituztela. Lehenagotik ere ezagunak dira superportu, abiadura handiko tren edota eraikitako makro infraestrukturak. Helburua bat eta bakarra; konstruktora eta lagunekin hitzarmenak egin, poltsikoak diruz betetzeko. Odolez zikindutako eskuak, diruz garbitzen dituzte", adierazi dute.

Honen aurrean, gazteak kalean izango dituztela ohartarazten dute. "Pasa den ikasturtean Gipuzkoako plazetan argi eta garbi geratu zen erraustegiaren eta inposaketen aurrean gazteok kalean egongo garela. PNV-PSE, ez dizuegu utziko gure bizitzak heriotzara kondenatzen. Hartzen dituzten erabakiak hartzen dituztela, gazteok kalean egongo gara eta zuzen joko dugu erantzuleengana. Kalera! ", deitu dute.

Lizitazioa geratzeko, GuraSOSen manifestazioa

Erraustegiaren lizitazioa gelditzea eta parte hartze prozesu bat zabaltzea eskatzeko manifestazioa deitu du azaroaren 26rako Donostian, erraustegiak haien seme-alaben osasunean izan dezakeen eraginaz kezkatutako guraso taldeak. Laster, zehaztasun gehiagoren berri emango duten arren, ohar bidez, ekimen honen helburu nagusiak aurreratu ditu GuraSOSek. "Mobilizazio honen helburua erraustegiaren lizitazioa gelditzeko eta parte-hartzeko prozesu bat irekitzeko eskatu eta gai honen inguruan adostasuna lortzeko oraindik garaiz gaudela aldarrikatzea da", adierazi dute. Gizarte osoari dei egiten diote, "bere ahotsa entzunarazi dezan".

Aipatu moduan, laster, mobilizazio honen inguruko xehetasun gehiagoren berri emango dituzte. Halere, prestaketa lanak abiatu dituztenez, laguntzarako deia zabaldu dute. "Zu ere zure herrian ekimen hau bultzatzeko prest bazaude, jarri harremanetan komunikazioa@gurasos.org helbidera idatziz", adierazi dute.


Uretako parkea Intxaurtxuetan

Uretako parkea jarriko dute ostera ere domeka arratsaldean kiroldegiko igerilekuan. Abonatuek bi euro ordaindu beharko dituzte eta gainerakoek, hiru euro.

Ohikoa den moduan, bi txandatan egongo da banatuta jarriko duten uretako parkea: 16:00etatik 18:00etara, 10 urtetik beherakoak izango dira; eta 18:00etatik 20:00etara, ostera, 11 urtetik gorakoak.


Mariano Izeta

Bi urtetik behin burutzen den Mariano Izeta txapelketan hiru kanporaketetatik batean, Arribe-Atallun, Alazne Untxalo eta Iker Gorosterrazu herriko bertsolariak aritu ziren. Saio ederra egin zuten eta Untxalok finalerako txartela lortu zuen. Hurrengo alean aipatuko dugu finaleko emaitza.


Familien kontsumoa are gehiago jaitsi da Araba, Bizkai eta Gipuzkoan

Eustaten arabera, %1,3 jaitsi da urteko hirugarren hilekoan, aurrekoan baino lau hamarren gehiago. Gipuzkoa jada ez daude atzeraldian, baina bai, ordea, Araba eta Bizkaia.

Datu ezagun batek ustekabeko txar bat estali du. Jakina zen udako hilabeteotan Araba, Bizkai eta Gipuzkoako ekonomiak ez zuela ez atzera ez aurrera egin (%0,0), joan den ostiralean Eustatek datua aurreratu zuelako. Baina gaur Eustatek datu horren xehetasunak ematean ikusi da familien kontsumoaren beherakada apaldu beharrean gora egin duela. Hau da, uztailetik irailera gerrikoa are gehiago estutu dutela familiek: urte arteko tasan %0,9 jaisten ari zen urteko bigarren hiruhilekoan, eta %1,3, berriz, hirugarrenean.

Azalpenetako bat da iazko irailaren 1ean BEZa igo zuela Espainiako Gobernuak, eta horrek kontsumoaren igoera ekarri zuela abuztuan eta, hortaz, urte arteko tasan.

Eustaten datuek erakutsi dute Gipuzkoa dela atzeraldia utzi duen bakarra. Aurreko hiruhilekoan utzi zion uzkurtzeari eta orain %0,3 hazi da. Bizkaiko ekonomiak %0,1 egin du atzera eta %0,3, berriz, Arabak. Araba da urte arteko tasetan jaitsiera handiena duena ere (-%1,3); Bizkaian eta Gipuzkoan %1 egin du atzera.

Industria hobetzen

Sektoreei erreparatuta, industriak bigarrenez izan du bilakaera positiboa, %0,1ekoa oraingoan ere. Lehen sektoreak ere egoera ikusgarria izan du (+%25), baina ohikoa da hori, uzta askoren garaia denez ekoizpena areagotu egiten delako udaberriarekin alderatuta. Iaz, esaterako, %25,3 hazi zen udan.Aurreko bi hiletan gorantz egin ondoren, zerbitzuek %0,4ko jaitsiera izan dute, batez ere merkataritzak, ostalaritzak eta garraioen ondorioz (-%0,7). Eraikuntzak beheranzko bidean jarraitzen du, baina %0,2 baizik ez.

Urte arteko tasetan, berriz, sektore gehienek atzera egiten jarraitzen dute, baina aurretik baino tasa txikiagoan. Zerbitzuen jaitsiera -%0,7tik -%0,4ra igaro da, industriarena -%2,7tik -%1,9ra, eta eraikuntzarena -%6,6tik -%5,2ra. Lehen sektoreak, berriz, bi hamarren egin du okerrera, %1,8ra arte. Oro har, jaitsiera %1,1ekoa izan da, aurreko hiruhilekoan baina lau hamarren gutxiago. Eusko Jaurlaritzak hazkunde tasa negatiboak espero ditu datorren urtearen erdialdera arte.

Eskariaren ikuspuntutik, barne eskariak jaisten jarraitzen du (%1,8 urte arteko tasan), eta jaitsiera hori neurri batean konpentsatzen dute esportazio gero eta handiagoek.


Bihar bukatuko da Jabetze Eskolako ikastaroetan izena emateko epea

Barrutik kanpora, Atrevete a ser tu misma eta Ekin autodefentsa feministari tailerrak antolatu dituzte.

Parekidetasun Departamentuak Emakumeentzako Jabetze Eskola antolatu du, "bizitza modu autonomoan, indartsu eta konfiantzaz bizitzeko gaitasunak garatzeko helburuarekin".

Idoia Telleriak eta Aran Erasunek Barrutik kanpora eskainiko dute asteartetan, otsailaren 4etik maiatzaren 5era, euskaraz; matrikula 20 eurokoa izango da.

Atrevete a ser tu misma klown tailerra, Lourdes Urbinaren eskutik izango da, gaztelaniaz, ostegunetan, otsailaren 6tik maiatzaren 14ra. Ikastaro honen matrikula 15 eurokoa da.

Emagin elkartearen eskutik, Ekin autodefentsa feministari tailerra egingo dute martxoaren 28an, larunbatarekin, euskaraz. Ikastaro honen matrikulak 10 euro balio du.

Bihar arte eman daiteke izena ikastaroetan. Horretarako hainbat bide daude: Parekidetasun Departamentuko bloga, departamentuko bulegoetan (Zigordia kalea 33, 1. solairua), telefonoz (943-00 51 17) edota berdintasuna@zarautz.eus helbidera idatzita. Plazak mugatuak dira eta Zarautzen bizi diren emakumeek izango dute lehentasuna.


Iritzia: Tratu ankerrak

Lohizune Amatria

Ez dago torturaren argazkirik, ez dago torturaren aktarik, tortura, definizioz, denik eta jarduerarik gordeena baita. Gizarteak erabaki behar du torturatuari edo torturatzaileari sinesten ote dion”. Era labur eta zuzenean laburbildu du Giza Eskubideen Aldeko Argentinako Ligako idazkari nazional Jose Schulmanek Euskal Herriko gizartean bizi dugun egoera. Ikusezina den errealitateari hitzak eta irudia jartzea zaila bakarrik ez, askotan nekeza ere egiten delako hainbeste sufritu duenarentzat.

Berriz ere egunkarietako lehendabiziko lerroetaraino heldu da torturaren gaia, azken egunotan. Igor Portu eta Mattin Sarasolaren auzian Estrasburgoko auzitegiak ebatzitakoa albiste pozgarria izan da, inolako zalantzarik gabe. Historikotzat jo dute erabaki hori askok, eta justizia espero dezakegula esaten dute. Hala izango ote den ezjakina da, baina indarrak oraindik horretan ditugu tortura gertutik bizi izan dugunok.

Ukapena eta isiltasuna jaso dugu gehienetan erakundeetatik, eta azkenaldian ematen ari diren aurrerapausoek esperantza berpiztu dute nire inguruan. EHU Euskal Herriko Unibertsitateko Kriminologia Institutuko kideak Nafarroako tortura kasuak ikertzen hasi dira Nafarroan ere; eta joan den astean, esaterako, Nafarroako Parlamentuak egindako osoko bilkuran bozkatzeko mozioa aurkeztu zuten Geroa Baik, EH Bilduk, Ahal Dugu-k eta Ezkerrak. Alderdi horretatik, behintzat, torturatuari entzuten ari direla ematen du. Espainiak sistematikoki torturatu duela esaten dugunak gehiago gara orain.

Espainiak egin duena, egiten duena, aitor dezan, lehenik eta behin gizarteak berak sinetsi beharko du ezkutuan sufritu behar izan dutenen torturaren egia. Ez dago guztien argazkirik, baina ehunka pertsona torturatu dituzte Nafarroan.

Kolpatuak izan direnen eta izan ez direnen mina ulertu behar du herriak; jarraitzen ziotela sentitu duenaren beldurra bere egin behar du; edo hitz egin duenaren edota ahoa irekitzeko aukerarik izan ez duenaren mina egiazkotzat hartu behar du herriak. Torturatua herria bera izan delako. Herria torturatu dutelako.

Beste alde batetik, ordea, terminologian oinarrituta, ezetzean temati, tortura existitu ez dela entzuten jarraitu behar dugu. “Tratu ankerra” omen da Espainiako polizia indarrek egiten dutena, eta ez, ordea, tortura. Baina benetan ote du garrantzirik estatuaren indarkeria izendatzeko erabiltzen duten kontzeptuak? Aldatzen ote ditu horrek emandako kolpeak, eta egindako mehatxuak, bortxaketak edo irainak?

Egoera horren aurrean Espainiak beste behin erakutsi duen jarrerak agerian utzi du estatuaren eta Euskal Herria zigortzeko sortutako sistemaren zigorgabetasuna, berriz ere. Egindako guztia ongi gordetzea besterik ez dute helburu; hori nahi dute, beste edozein gauzaren gainetik. Argazkirik ez dugu izango, baina oroimendun herria gara gu; memoria badugu; eta horrek azaleratuko du, azkenean, gure historiaren egia.


Gizon bat atxilotu dute Gasteizen, hainbat urtez tratu txarrak ematea egotzita

51 urte ditu gizonak. Bikotekideari eta seme-alabei eman zizkien tratu txarrak.

Tratu txar fisiko nahiz psikologikoak ematea leporatuta atzeman dute gizonezkoa Arabako hiriburuan, Udaltzaingoak jakinarazi duenez. Semeetako bat adingabea da.

Emakume bat Agirrelandako polizia etxera joan eta salaketa aurkeztu ostean atxilotu zuten gizona ostegun arratsaldean, 16:00 aldera, genero indarkeria delitu bat egitea egotzita.


Hizkuntza gutxituek babesa eskatu diote Unescori Parisen

Frantziak hiztunen eskubideak zapaltzen dituela salatu dute, eta hizkuntza gutxituak ez daudela demokrazia egoeran. Martxoak 31 kolektiboko kideek salaketa nazioartera eramateko erabakia agertu dute.